Danijelson: Tempo napretka na putu ka EU zavisi od Srbije – NovostiDana.rs\nDanijelson: Tempo napretka na putu ka EU zavisi od Srbije\nSrbija je ostvarila značajan napredak u ekonomskim reformama i pregovorima o članstvu u EU, a dalji tempo kojim će napredovati u integracijama zavisi od nje, rekao je danas direktor Direktorata Evropske komisije za politiku susedstva i pregovore o proširenju Kristijan Danijelson.\n„Uvek kažemo da nema ograničenja brzine. Srbija može napredovati brzinom kojom želi“, rekao je Danijelsom u debati o putu Srbije ka EU i podsetio da proces pristupanja zahteva vreme.\nDanijelson je rekao da je važan kontinuirani napredak u pitanjima poput vladavine prava, reforme pravosudja, poštovanja slobode medija i osnovnih prava koja su obuhvaćena poglavljem 23, kao i pitanjima iz poglavlja 24, poput reforme policije i migracija.\nOn je rekao da je regionalna saradnja vrlo važna i zbog prevazilaženja prošlosti ali i ekonomskog razvoja i dobrobiti gradjana i podsetio da EU tu saradnju podržava i kroz Berlinski proces infrastrukturnog povezivanja za koji je izdvojeno oko milijardu evra.\nDanijelson je rekao da u odnosima u regionu postoje pitanja koja su teška ali i da postoji opredeljenje za saradnju i ocenio da se treba usredsrediti „na pozitivnu agendu“.\nZvaničnik EK je rekao da, kada je reč o uskladjivanju sa zajedničkom spoljnom politikom EU, da se vrlo ceni učešće Srbije u mirovnim misijama EU u svetu, da je stopa uskladjenosti 65% i da se od neke zemlje očekuje da kada pristupi Uniji bude uskladjena sa evropskim politikama.\nŠefica pregovaračkog tima u pregovorima o članstvu u EU Tanja Miščević je rekla da tempo otvaranja poglavlja jeste spor s obzirom na kapacitete i institucije koje ima Srbija i činjenicu da je počela da se usaglašava sa EU od 2004.\nOna je rekla da Srbija sama odredjuje brzinu pristupanja EU, ali i da to zavisi i od faktora, poput uslova koje postavljaju članice, napretka u poglavljima 23, 24 i 35 koje se odnosi na Kosovo, kao i opšteg okruženja u EU i izbora koji će se održati u nekim članicama EU ove godine.\nTanja Miščević je rekla da je za poglavlje 29 o carinskoj uniji, koje je spremno za otvaranje i za koje se očekivalo da bude otvoreno u ponedeljak, „rasprava malo duža“.\nOna je dodala da je Srbija najviše odmaka u pripremama za otvaranje tri poglavlja o slobodi kretanja robe, socijalnoj politici i regionalnoj politici, rekla je danas\nTanja Miščević je rekla da je Srbija uputila u Brisel akcioni plan za Poglavlje 1 – slobodno kretanje roba i da sa Evropskom komisijom radi na usaglašavanju Poglavlja 19 – socijalna politika i zapošljavanje i Poglavlja 22 – regionalna politika i koordinacija sturkturnih instrumenata.\n„To su poglavlja koja bi negde na kraju godine mogla biti otvorena, ali to je nešto što ne zavisi od nas, to zavisi od država članica“, rekla je ona.\nMiščević je istakla da se radi na svim ostalim poglavljima, uključujući ribarstvo, slobodno kretanje kapitala i finansijske usluge.\n„Radimo na tome da pošaljemo u Brisel što veći boj pregovaračkih poglavlja a onda je na državama članicama da to usvoje tako da nemamo konkretna broj“, rekla je šefica pregovaračkog tima Srbije.\nOna je procenila da predstojeći predsednički izbori u Srbiji neće uticati na proces donošenja zakona i u tom smislu na proces evropskih integracija, a da je odluka o eventualnim parlamentarnim izborima na „onima koji su u samoj politici“.\nMiščević je rekla da parlamentarni izbori koji su u Srbiji održani prošle godine, nisu mnogo omeli integracije, ali ih jesu usporili, ali izbori su deo demokratskog procesa i s vremena na vreme se moraju organizovati bez obzira na to.\nOtrov VX najgori od najgorih\nŽujović (LDP): Radulović politički diletant koji sprečava dogovor opozicije


MILETIĆ PONOVO ZATRAŽIO ASFALTIRANJE PUTA OD MALČANSKE PETLJE DO KNJAŽEVAČKE - Svrljiške novine\nSvrljig - Svrljig vesti - MILETIĆ PONOVO ZATRAŽIO ASFALTIRANJE PUTA OD MALČANSKE PETLJE DO KNJAŽEVAČKE\nNarodni poslanik i predsednik Ujedinjene seljačke stranke Milija Miletić na današnjem zasedanju Narodne skupštine Republike Srbije ponovo je apelovao na nadležne i Grad Niš da se konačno krene sa rekonstrukcijom i uređenjem puta od Malčanske petlje do Knjaževačke ulice, kao i da se osvetli ova deonica.\nOd Malčanske petlje do sela Prosek je još jedna deonica koja čeka rekonstrukciju, poručio je Miletić.\nMiletić je sa mesta govornice uputio podršku nastavku radova na poboljšanju putne i železničke infrastrukture.\nOn je poslanike i javnost u Srbiji obavestio da se pruga od Niša do Zaječara, preko Svrljiga, gradi punom parom, te dodao da je dogradnja aerodroma u Nišu veoma bitna za dalji ekonomski i turistički razvoj ovog dela Srbije.\nRadovi na izgradnji pruge su poodmakli, rekonstrukcija kroz Svrljig gotovo da je završena, a mašine se polako sele na knjaževačku teritoriju, kaže Miletić.\nMiletić je apelovao da se na pružnim prelazima, zbog učestalih nezgoda, postave sem saobraćajnih znakova i branici, odnosno rampe.\nMILETIĆ ZATRAŽIO DA PRUGA NIŠ-SVRLJIG POČNE SA RADOM ZBOG KOMPANIJE ,,MIN DIV“\nNa današnjoj sednici od ministarke Zorane Mihajlović poslanik Miletić zatražio je pustanje u saobraćaj rekonstruisani deo pruge od Niša do Svrljiga, kako bi kompanija ,,MIN DIV“ koja posluje u Svrljigu mogla da transportuje betonske pragove koji se proizvode u Svrljigu.\nPrevPrethodnaDanas je obeležen Savindan\nSledećaMILETIĆ POSTAVIO PITANJE MINISTARKI: Kada će biti uvećan OBEĆANI iznos za novorođenčad na nivou RepublikeNext


Saradnja Vašingtona i Moskve u borbi protiv DAEŠ-a malo verovatna - Sputnjik Srbija\nSaradnja Vašingtona i Moskve u borbi protiv DAEŠ-a malo verovatna\n17:49 19.02.2017 (osveženo 17:54 19.02.2017) Preuzmite kraći link\nMalo je verovatno da će doći do saradnje SAD sa Rusijom kada je reč o Siriji, iako u toj saradnji postoji određeni potencijal, izjavio je specijalni savetnik američkog predsednika za saradnju sa drugim zemljama u borbi protiv terorističke organizacije DAEŠ Bret Mekgurk.\n„Zapravo, saradnja sa Rusijom u vidu borbe protiv DAEŠ-a je komplikovana, iako potencijal postoji. Saradnja je malo verovatna, moramo biti realni“, rekao je on.\nPrema njegovim rečima, veoma je teško zamisliti bilo kakvu ozbiljniju saradnju između Moskve i Vašingtona sve dok građanski rat u Siriji i dalje traje.\nIstovremeno, Makgurk je ocenio da se primirje u toj zemlji uspešno sprovodi, te da je prekid vatre doprineo drastičnom smanjenju borbenih dejstava.\n„Primetna je deeskalacija, iako postoje odvojeni slučajevi kršenja primirja“, naveo je.\nSpecijalni savetnik je dodao i da je uloga Rusije, Turske i Irana u rešavanju sirijske krize veoma važna, budući da su upravo te zemlje najvažniji strani faktori u regionu.\nDAEŠ, sirijski konflikt, borba protiv terorizma, saradnja, SAD, Rusija


Grupa za slobodu medija uputila je danas zahteve Vladi i Skupštini Srbije, u kojima od njih traži da se zaustave i istraže svi napadi na novinare, da se zaustavi rad na Medijskoj strategiji, da se razreše članovi Saveta Regulatornog tela za elektronske medije, da se ugasi agencija Tanjug, da se obezbede mehanizmi za nezavisnu uređivačku politiku javnih medijskih servisa.\nGrupa za slobodu medija zahteva i da država kontroliše na koji način se raspoređuju sredstva namenjena sufinansiranju medijskih sadržaja od javnog interesa, da se poboljša radni položaj novinara kroz striktnu primenu Zakona o radu, da Vlada Srbije obezbedi izvršenje rešenja Poverenika za informacije od javnog značaja i zaštitu podataka o ličnosti koja nisu izvršena, piše u saopštenju za javnost.\nGrupa za slobodu medija zahteva i da se dosledno uredi oglašavanje državnih organa i drugih organa vlasti, zatim da Ministarstvo pravde formira nezavisnu komisiju za izradu evidencije i analizu sudskih postupaka protiv izdavača medija, urednika i novinara, u skladu sa praksom Evropskog suda za ljudska prava, kao i da Vlada Srbije usvoji dodatne podsticajne mere i olakšice štampanim medijima i regionalnim i lokalnim medijima i da razmotri mogućnost utvrđivanja obaveznog procenta izdvajanja iz budžeta lokalnih samouprava za projektno sufinansiranje medijskih sadržaja od javnog značaja.\nGrupa za slobodu medija je ocenila da su u Srbiji političkim, ekonomskim, socijalnim, administrativnim, pravosudnim i fizičkim pritiscima na medije i novinare ozbiljno ugrožene medijske slobode, a da se mediji i novinari koji drže do profesionalnih i etičkih standarda i rade u interesu građana i javnosti kontinuirano diskriminišu i diskredituju od strane predstavnika vlasti i najviših državnih funkcionera.\nDodali su da se u oblasti javnog informisanja ne sprovode zakoni i krše profesionalne i etičke norme i ocenili da su državne institucije neefikasne u zaštiti sigurnosti novinara i slobode medija, a da neke od njih i ugrožavaju prava medija i novinara.\nGrupa za slobodu medija je ocenila da stalno pogoršavanje situacije u oblasti slobode medija ugrožava demokratske procese u društvu, medijski pluralizam, kao i pravo na dijalog o bilo kojem važnom političkom i društvenom pitanju.\nAutonomija prenosi integralni tekst zahteva Grupe za slobodu medija:


Drugi po redu Make IT learn - online meetup o veštačkoj inteligenciji i mašinskom učenju AIBG Belgrade Vesti - Drugi po redu Make IT learn - online meetup o veštačkoj inteligenciji i mašinskom učenju\nDrugi po redu Make IT learn - online meetup o veštačkoj inteligenciji i mašinskom učenju\nOtvorene su prijave Make IT learn meetupa o raznovrsnoj primeni veštačke inteligencije i mašinskog učenja.\nUdruženje studenata tehnike Evrope – Beograd po drugi put za redom organizuje Make IT learn meetup o veštačkoj inteligenciji i mašinskom učenju. Na inicijativu prethodnih organizatora programerskog takmičenja AIBG Belgrade, organizovano je prvo predavanje o raznovrsnoj primeni veštačke inteligencije.\nOve godine se, zbog trenutne epidemiološke situacije, meetup organizuje online 24. novembra u 19h na zoom platformi.\nZoran Ševarac, suosnivač Deep Netts-a i vanredni profesor na katedri za softversko inženjerstvo na Fakultetu organizacionih nauka u Beogradu, otvoriće ovogodišnji meetup temom Mašinsko učenje u praksi – iskustvo i prepreke.\nNemanja Mićović, ML/AI research scientist u Nordeus-u, asistent na katedri za računarstvo i informatiku na Matematičkom fakultetu u Beogradu, će govoriti o generisanju medijskih sadržaja metodama dubokog učenja.\nZoran Kašćelan, student 4. godine osnovnih studija i demonstrator na katedri za upravljanje sistemima na Fakultetu organizacionih nauka u Beogradu, baviće se prednostima implementacije koncepta mašinskog učenja i veštačke inteligencije na polju finansija, prednostima i preprekama.\nZainteresovani se mogu prijaviti za meetup putem forme.


Prvi put imenovana žena za šeficu diplomatije - preduzetnica.me\nPočetna»Iz Svijeta»Prvi put imenovana žena za šeficu diplomatije\nod autorke Edita Dautović dana\t 12/06/2022 0 Komentari\nSjeverna Koreja je prvi put imenovala ženu za ministarku spoljnih poslova.\nČoe Son Hui, bivša zamjenica ministra spoljnih poslova, imenovana je za šeficu diplomatije na sastanku vladajuće stranke kojim je predsjedavao lider Sjeverne Koreje Kim Džong Un, prenosi rtcg.me.\nOna će zamijeniti Ri Son Gvona, bivšeg vojnog zvaničnika koji je vodio pregovore sa Južnom Korejom.\nČoe je bila bliska savjetnica Kim Džong Una tokom nuklearnih pregovora sa Sjedinjenim Američkim Državama i pratila je sjevernokorejskog lidera na susretima sa bivšim predsjednikom SAD Donaldom Trampom.\nPrethodni PostZemljotres na području Bara\nSljedeći Post SAD: Prosječna cijena benzina dostigla pet dolara za galon


TikTok testira starosna ograničenja | PC Press\nTikTok testira starosna ograničenja\n12. februar 2022. 11. februar 2022. Nenad Gajic\nKompanija želi da klasifikuje sadržaj na osnovu „zrelosti sadržaja i tematskih zona komfora“.\nOgraničenja za određenu vrstu sadržaja\nTikTok počinje da testira načine za starosno ograničenje nekih vrsta sadržaja u svojoj aplikaciji usred napora da poboljša bezbednosne funkcije za tinejdžere. Sve je još u ranoj fazi, ali kompanija kaže da je cilj zaštititi mlađe korisnike od sadržaja za odrasle ili drugih potencijalno neprikladnih video zapisa.\nTikTok se, kao i druge aplikacije, nedavno suočio sa pojačanim nadzorom kako se bavi bezbednošću korisnika, posebno za decu i mlađe tinejdžere. Na saslušanju u Kongresu prošle jeseni, potpredsednik kompanije za javnu politiku nagovestio je da aplikacija radi na novim načinima „uživanja u sadržaju zasnovanom na uzrastu“. Sada je kompanija podelila još nekoliko detalja o tome kako bi to moglo da izgleda.\nTikTok, dugo poznat po svom jezivo preciznom algoritmu za preporuke, radi na funkcijama koje bi mogle da klasifikuju sadržaj na osnovu „zona zrelosti sadržaja i tematskih komfornih zona“, rekla je Tracy Elizabeth, TikTok-ov vođa za globalnu politiku problema.\nPročitajte i: TikTok bi vam uskoro mogao omogućiti da vidite istoriju gledanja\n„Kada sistem bude u potpunosti pokrenut, sadržaj za koji smo identifikovali da sadrži otvoreno zrele teme mogao bi biti ograničen za tinejdžere.“„Sadržaj koji ima manje zrele teme, članovi naše zajednice će moći da izaberu zone udobnosti ili zrelost sadržaja koje bi radije preskočili ili za koje bi se opredelili“, rekla je Tracy.\nElizabeth nije objasnila kako je kompanija određivala nivo zrelosti videa, rekavši da je posao u „fazi inovacija“. Ali rekla je da bi to na kraju moglo da liči na ocene koje se koriste za film, televiziju i video igrice.\n„Znamo da postoji porodični sadržaj, postoji sadržaj za tinejdžere, postoji sadržaj za odrasle.“ „Ono što bismo želeli da uradimo je da kažemo ‘izvolite: možete sami da izaberete koja je ta kategorija u kojoj se osećate najugodnije.’“\nOna je dodala da roditelji takođe mogu da kontrolišu ove preferencije za svoju decu preko TikTok-ove „Porodice“. Podešavanjem uparivanja.\nZreliji sadržaj za mlađe korisnike\nTikTok takođe radi na funkciji za kreatore koja bi im omogućila da naznače da li su njihovi video snimci namenjeni odraslim ili mlađim korisnicima. Ovo bi moglo pomoći u daljem informisanju o preporukama TikTok-a kako bi se osiguralo da zreliji sadržaj ostane izvan feed-ova mlađih korisnika.\nIako TikTok sada izvodi mali test starosnih ograničenja, moglo bi proći još neko vreme pre nego što funkcije postanu široko dostupne. Elizabet je dodala da se još uvek oblikuju. „Mnogo od ovoga još nismo u potpunosti odlučili kako ćemo to da uradimo“, rekla je ona.\nOsim ovih funkcija, TikTok je takođe podelio ažurirani skup smernica zajednice. Prema novim pravilima, TikTok daje samoubistvene obmane i opasne izazove sopstveni odeljak u nastojanju da politiku učini vidljivijom.\nKompanija takođe proširuje vrstu sadržaja koji zabranjuje u okviru svoje politike poremećaja u ishrani. Nova pravila će zabraniti video snimke koji promovišu „poremećenu ishranu“, poput ekstremnog brojanja kalorija, kratkotrajnog posta, prekomernog vežbanja i drugih „nedovoljno prepoznatih znakova potencijalnog problema“.\nAplikacija takođe ažurira svoja pravila kako bi eksplicitno zabranila „korišćenje drugog i preuzimanje rodnog indentiteta, mizoginiju kao i sadržaj koji podržava ili promoviše programe terapije konverzije“.\nKompanija kaže da je već uklonila ove vrste postova u prošlosti, ali da pravila nisu posebno navedena u njenim smernicama zajednice za javnost.\nTagovi: klasifikacija sadržaja, Mlađi korisnici, nova ograničenja, određeni sadržaj, TikTok, TikTok aplikacija\n← Mozilla se oprašta od Firefox Reality\nIznenađujuća nova pretnja korisnicima Gmail-a i Outlook-a →


Jeftini letovi za Bora Boru - Avio karte Bora Bora - eSky.rs\nAvio karte za Bora Boru\nPretražite letove za Bora Boru\nProverite najbolje prilike za letove za Bora Boru\nVreme na Bora Bori (°C) - prosečne temperature i sunčani dani\n✔ Postoje li posebne ponude za letove za Bora Boru na eSky.rs?\n✔ Mogu li se pobrinuti za osiguranje prilikom rezervacije leta za Bora Boru?\n✔ Ako rezervišem let za Bora Boru, mogu li da rezervišem ujedno i smeštaj?\n✔ Koje avio-kompanije nude letove za Bora Boru?\nBudite sigurni, da na eSky.rs ponuda letova za Bora Boru uključuje ne samo niskotarifne avio-kompanije, već i one koje su specijalizovane za visoki standard.\nPopularne avio kompanije za Bora Boru\nTražite smeštaj? Proverite najbolje hotele na Bora Bori\nNađite smeštaj na Bora Bori\nJeftini letovi do Francuske Polinezije Jeftini letovi iz Francuske Polinezije Jeftini letovi za Nuku Hivu Jeftini letovi iz Nuku Hive Jeftini letovi za El Ajn Jeftini letovi iz El Ajna\nJeftini letovi do Libana Jeftini letovi iz Libana Jeftini letovi do Juneau Intl Airport Jeftini letovi od Juneau Intl Airport


Male hidroelektrane i izmene Zakona: Zabrana gradnje u zaštićenim područjima, rigorozna kontrola i kazne za investitore | Insajder TV - Više od vesti\nMale hidroelektrane i izmene Zakona: Zabrana gradnje u zaštićenim područjima, rigorozna kontrola i kazne za investitore\nIzgradnja malih hidroelektrana mogla bi ubuduće da bude zabranjena u zaštićenim područjima. Ova zabrana je predviđena izmenama Zakona o zaštiti prirode koje će uskoro i zvanično predložiti Ministarstvo zaštite životne sredine. Međutim, da li će zaista ova zabrana stajati u finalnoj verziji izmena zavisi od mišljenja drugih ministarstava – energetike, građevine, poljoprivrede.\nMHE na reci Vlasini / Foto: Insajder\nIzmenama Zakona je predviđeno osnivanje komisije čiji će članovi obići sve lokacije na kojima su izgrađene MHE, ali i one koje su u izgradnji, a ako se pokaže da ne poštuje propise, investitoru može biti oduzet status povlašćenog proizvođača električne energije, a čitavo postrojenje može biti srušeno.\nU razgovoru za Insajder pomoćnica ministra zaštite životne sredine Jasmina Jović, koja je i u radnoj grupi za izmenu Zakona o zaštiti prirode, kaže da je do izmena došlo zbog toga što je planirana izgradnja velikog broja MHE u zaštićenim područjima, ali i zbog pritiska lokalnog stanovništva i stručne javnosti.\n“Smatramo da je izgradnja velikog broja malih hidroelektrana u zaštićenim područjima prirode nedopustiva. One najpre negativno utiču prirodu, a osim toga jednostavno ne ide da cevi budu usred zaštićenog područja. To su najvredniji delovi naše prirode i u biološkom smislu, i u hidrološkom, geomorfološkom...”, kaže Jović za Insajder.\nNovine u izmeni Zakona\nPored zabrane izgradnje u zaštićenim područjima, Jović kaže da je predviđeno da inspekcijski nadzor bude rigorozniji, kako u periodu izgradnje mašinskog postrojenja, brane i cevovoda, tako i kasnije, kada postrojenje počne da radi.\n“Ako se tokom inspekcijskog nadzora ispostavi da investitor ne poštuje uslove zaštite prirode ili vodne uslove ili nije u sam projekat ugradio sve ono što uslovi zaštite prirode predviđaju – inspektor će imati pravo tog momenta da zabrani izvođenje radova, da naloži da se svi nedostaci isprave. Ukoliko investitor to ne uradi, inspektor će moći da naloži potpunu obustavu radova i vraćanje svega u pređašnje stanje o trošku investitora”, ističe pomoćnica ministra.\nPrema njenim rečima, članovi komisije bi u roku od godinu dana od stupanja na snagu izmena trebalo da obiću sve izgrađene i MHE u izgradnji kako bi utvrdili da li postoje propusti u njihovom radu – na primer, da li ima dovoljno vode u reci.\n“Ako se utvrdi da ne poštuju uslove zaštite priode, vodne uslove, dakle zakon, njima će biti oduzet status povlašćenog proizvođača. A ako svojim radom u velikoj meri narušava prirodu, ceo objekat će biti srušen”, kaže Jović.\nOna ističe da bi u toj komisiji trebalo da budu i predstavnici Ministarstva rudarstva i energetike, Direkcije za vode, Ministarstva građevinarstva i Zavoda za zaštitu prirode.\nRigoroznija kontrola neophodna\nDa je rigoroznija kontrola neophodna pokazalo je i istraživanje Insajdera – izgradnja većine malih hidroelektrana u Srbiji pretvorila se u kršenje propisa, uništavanje reka i živog sveta u njima.\nPosledice su takve jer država bez jasnog plana pokušava da ispuni uslove koje je postavila Energetska zajednica jugoistočne Evrope – da do 2020. godine 27 odsto električne energije proizvodi iz obnovljivih izvora.\nIstovremeno, dok se s jedne strane, u nedostatku jasnog plana i propisa uništava životna sredina, s druge strane zarada za investitore je sigurna, jer EPS mora od njih, kao povlašćenih proizvođača „zelene energije“ da kupuje struju po cenama daleko višim od tržišne.\nZbog ovih obaveza koje Srbija ima u energetskom smislu, moguće je da Ministarstvo energetike neće biti zadovoljno predloženim izmenama.\nMeđutim, pomoćnica ministra Jasmina Jović kaže da se nada da niko neće biti protiv predloga da bude zabranjena izgradnja MHE u zaštićenim područjima.\n“Mi smo kao Ministarstvo zaduženi za zaštićena područja, ali to je priroda svih nas. Svi mi moramo - Ministarstvo energetike, Ministarstvo građevine, Ministarstvo poljoprivrede, bilo koji građanin - da sačuvamo ta područja jer su ona najvredniji delovi naše prirode”, ističe ona.\nOna napominje da će investitori koji su već dobili građevinske dozvole u nekim od zaštićenih područja moći da grade ukoliko poštuju propise, jer Ministarstvo ne može da poništava dozvole, ali ponavlja da će kontrola biti rigroznija.\nMinistar Goran Trivan je u julu prošle godine izjavio da bi jedno od rešenja za investitore koji su već dobili građevinsku dozvolu mogla biti zamena lokacija i najavio je da želi da razgovara s investitorima o tome. Jasmina Jović napominje da u ovim izmenama Zakona o zaštiti prirode ta zamena lokacija nije predviđena.\nStara planina i protesti u Pirotu\nKako se može videti u prostornom planu, samo u Parku prirode Stara planina planirana je izgradnja više od 40 malih hidrelektrana.\nZbog toga lokalno stanovništvo iz Pirota i okolnih sela već mesecima protestuje.\nPoslednji protest je održan 22. marta, na Međunarodni dan voda. Građani su se okupili ispred Skupštine Grada, tražeći da se zakaže posebna sednica Skupštine Opštine s jednom tačkom dnevnog reda – izbacivanje potencijalnih lokacija za MHE iz prostornog plana.\nPrvi protest protiv izgradnje malih hidroelektrana u Beogradu održan je u januaru pod nazivom “Ne damo reke”.\nProtest je premašio domete prestonice, pošto su mu se pridružili i građani iz Pirota, Raške, Bele Crkve, Kraljeva, Knjaževca, Užica, Arilja… Građani su imali jedan zahtev – da Vlada i nadležna ministarstva zaustave izgradnju malih hidroelektrana na planinskim rekama u Srbiji.\nNovinari Insajdera su nakon protesta poslali pitanja Vladi da li će nešto preduzeti povodom ovog zahteva, međutim ni posle dva meseca nismo dobili odgovor.\nNaše istraživanje je pokazalo da, iako veliki, izgradnja MHE u zaštićenim poručjima nije jedini problem.\nKako sistem ne funkcioniše kada je u pitanju izgradnja ovih postrojenja, novinari Insajdera su se uverili na primeru izgradnje MHE Jovanovići, na reci Panjici u Zapadnoj Srbiji.\nNaime, investitor mora da pribavi više od 20 dozvola za izgradnju od niza različitih institucija. Koliko su komplikovane procedure pokazuje to što se dešava da investitoru istekne prva dozvola dok nabavi ostale. Ovo je ujedno izgovor nadležnim inspekcijama da ne reaguju kada neko počne da gradi bez svih neophodnih dozvola.\nTako je investitor počeo da gradi MHE “Jovanovići”, a da nije prijavio radove, niti pribavio građevinsku dozvolu. Dok su iz opštinske građevinske inspekcije poručili da su gledali “blagonaklono na ceo slučaj” jer investitor može da dobije građevinsku dozvolu, investitor Duško Đedović je naveo da su ga “administracija i birokratija” naterali da radi mimo zakona. U međuvremenu, Đedović je dobio građevinsku dozvolu i, makar za sada, nije trpeo posledice zbog nelegalne gradnje.\nMeštani koji žive u blizini reka na kojima su sagrađene MHE kao još jedan problem navode i narušavanje živog sveta u reci. Kao upozorenje na to već je u septembru prošle godine održan protest u Pirotu, a stanovnicima Pirota i staroplaninskih sela pridružili ekološki aktivisti, planinarska društva, udruženja i građani iz svih delova Srbije.\nNa jugu Srbije, na reci Vlasini na kojoj je nanizano devet malih hidroelektrana, nije imao ko da se buni jer taj predeo nije naseljen.\nDa ima razloga za pobunu, pokazala je analiza koju je radio Prirodno-matematički fakultet u Kragujevcu, a na zahtev Ekološkog udruženja „Rzav“. U tom izveštaju je navedeno da male hidroelektrane izgrađene duž nekoliko reka, među kojima je i Vlasina, negativno utiču na živi svet u njoj, kao i da je jedini uzrok za smanjenje života u reci rad ovih postrojenja.


Mesec frankofonije- inspirisani Francuskom\nRaznovrstan program u okviru Meseca frankofonije, kojim želimo da ukažemo na višedecenijske neraskidive veze francuske i srpske kulture i umetnosti, biće realizovan i tokom vikenda u prostoru Galerije Matice srpske, kao na onlajn platformama kako bi šira javnost bila u prilici da čuje poslednje predavanje i kreativnu radionicu za decu u okviru manifestacije.\nPredavanje Pariz Save Šumanovića petak, 26. mart u 19.00 sati\nPariz kao prestonica umetnosti i kulture je u periodu nakon Prvog svetskog rata privlačio i okupljao brojne srpske umetnike. U ovom gradu, koji je nudio jedan drugačiji doživljaj života i umetnosti, se prvi put našao i Sava Šumanović 1921. godine. Šumanović je naslikao niz slika inspirisanih francuskom prestonicom od urbanih motiva, do prepoznatljivih simbola grada. Predavanjem Stanislave Jovanović Mindić biće predstavljeno kako su protekli njegovi boravci u Parizu, s kakvim se izazovima suočavao, koja mesta je obilazio? Kroz primere slika iz galerijske kolekcije biće ukazano na Šumanovićeve susrete s „gradom svetlosti“ i na njegov odnos prema francuskoj kulturi i umetnosti. Molimo posetioce da se za predavanje prijave putem linka https://forms.gle/BBERxqj8SawYK9Xr8, jer je u skladu sa epidemiološkim merama broj posetilaca na predavanju ograničen na 15.. Predavanje će naknadno biti postavljeno i na YouTube kanalu GMS kako bi šira javnost imala priliku da čuje priču o Parizu Save Šumanovića.\nKreativna radionica za decu Vesela umetnička družina\nsubota, 27. mart u 11.00 sati na Youtube kanalu GMS\nSnimljena onlajn kretivna radionica na fejsbuk stranici i jutjub kanalu omogućiće mališanima da ispune umetničkim pričama o Francuskoj i Parizu. Odlazak u Pariz bio je san mnogih umetnika, a jedan od njih koji je svoj san ostvario bio je slikar Bogdan Šuput. Pored učenja u Parizu, poseta muzejima i galerijama, posmatrajući slike deca će otkrivati kako su umetnici provodili svoje slobodno vreme, sa kim su se družili i šta su tada najviše voleli da rade. Otkriće zašto je Bogdan Šuput odlučio da naslika prizor večernje zabave uz muziku džez orkestra u jednom od pariskih kafea, kao i novoizgrađenu zgradu opere koja je ubrzo postala jedan od prepoznatljivih simbola grada.\nProšlonedeljno zatvaranje za posetioce iskoristili smo kao priliku za adaptaciju dela enterijera Galerije Matice srpske, a kako radovi ne bi remetili uživanje u umetničkim delima i prostoru Galerije, još nedelju dana (do 29. marta) bićemo zatvoreni za publiku.\nViše informacija o programima možete pronaći na internet stranici Galerije www.galerijamaticesrpske.rs ili se obratiti Ivani Rastovic putem telefona 0214899017.\nGalerija Matice srpske Trg galerija 1, Novi Sad www.galerijamaticesrpske.rs


Početna / Novosti / Počela izgradnja II faze prvog kondominijuma na Voždovcu\nSvako od nas mašta da pije svoju prvu jutarnju kafu na terasi svog doma, zagledan u zelenu oazu, jer je to najlepši prizor koji prija očima čim se rasanimo. Mnogi od nas sanjaju svoju baštu i mir, ali kada živite u gradu to je onda teško izvodljivo. Život na samoj opštini Voždovac ima mnoge privilegije, pored istorijskog nasleđa, tu su fakulteti, sportski i šoping centri, prostrani bulevari, škole i zdravstvene ustanove, sa druge strane mir Avale, čuvena voždovačka Crkva Svetog cara Konstantina i carice Jelene, Bajfordova šuma i ušuškane ulice i kao retko koji deo grada u Beogradu, ima svoju zelenu oazu mira.\nPrvi kondominijum na Voždovcu, Voždove kapije, svojim stanarima omogućiće mir u stambenom kompleksu koji ima svetsku arhitekturu, a prostire se na preko 70.000 tkvadratnih metara. U sklopu Voždovih kapija biće izgrađen privatni park za sve stanare sa prilagođenim sadržajima za sve starosne grupe.\nOva vrsta kondominijuma pruža vam mogućnost da pustite svoje mališane same u park da se igraju, dok vi uživate u miru vaše terase sa pogledom na dečije igralište. Ovaj park će imati i kutak za vaše kućne ljubimce kako bi i oni imali svoju slobodu. Ovaj mali grad, izgrađen po vašoj meri i po svetskim standardima, imaće ukupno 700 stambenih jedinica, a u toku je izgradnja II faze čiji je završetak planiran za kraj 2018. godine.\nOsim visokih standarda u izgradnji, Voždove kapije brinu i o visokim standardima zdravlja svojih budućih stanara, zbog čega će Vam obezbediti teretanu na otvorenom i teren za padel, koji je svuda u svetu jedan od najpopularnijih sportova – to je idealna kombinacija tenisa i skvoša i predstavlja jednu od najboljih investicija u našem privatnom parku.\nEkskluzivna prodaja stanova poverena je kompaniji CBS International, vodećoj konsultantskoj kući za nekretnine u Srbiji.\nBudite mudri prilikom donošenja životne odluke, rezervišite svoj dom koji će se pobrinuti za sigurno odrastanje vaših najmilijih.


Srbija - Slovenija: ili pobeda šampionki, ili pakovanje za put kući! - Meridianbet Vesti\nKošarka Author:\tCentrala Bg - 19/06/2017\nSrbija – Slovenija: ili pobeda šampionki, ili pakovanje za put kući!\nCar je doteran do duvara, a Srbija do toga da u trećoj i poslednjoj utakmici grupne faze FIBA šampionata Evrope u košarci, mora da pobedi Sloveniju sa najmanje šest poena razlike da bi ostala na takmičenju.\nDoduše, šansa za plasman u osminu finala postoji i u slučaju da srpske košarkašice pobede i sa manjom razlikom, ali je u tom slučaju potrebno da Grčka savlada Francusku. Međutim, po svemu prikazanom do sada, na tu mogućnost ne bi trebalo previše računati.\nVeć uoči polaska na prvenstvo Evrope, bilo je jasno da u Češkoj ima timova koji su preuzeli ulogu najvećih favorita za zlatnu medalju, a da reprezentacija Srbije nije u prvom planu. Ipak, nije preterano reći da niko nije očekivao da će šampionke već posle dve utakmice morati da se bore za ostanak na takmičenju.\nStevan Karadžić se tokom priprema suočio sa dosta problema, a najviše strepnji je izazvano stanje povreda sa kojima su stigle dve ključne igračice, Ana Dabović i Sonja Petrović. One su ipak otputovale u Češku, ali se situacija sa jednom od njih dve pogoršala već posle prvog meča – Ana Dabović je preskočila duel sa Francuskom, a kako stvari stoje, isto je čeka i na utakmici sa Slovenijom.\nIako nedovoljno oporavljena, Sonja Petrović je morala da u tom susretu igra više nego što je bilo predviđeno, a vrlo je moguće da će tako da bude i u poslednjem meču u grupnoj fazi takmičenja.\nU ekipi i dalje postoji nada da se može dalje, jer je ova ekipa i ranije pokazivala da ume da izađe na kraj sa teškim situacijama.\nSrbija nema drugog izlaza nego da pobedi, a na parketu će najpre morati da se izbori sa visokim košarkašicama Slovenije koje su u duelu sa Francuskinjama nadvisile svoje rivalke. U prve dve utakmice Slovenke su imale 11 uhvaćenih lopti više od srpskih košarkašica.\nNa velikim iskušenjima će biti i srpske košarkašice koje igraju na spoljnim pozicijama, na kojima Zelene imaju sjajan par Niku Barič i Teu Oblak, koji spada među najbolje na šampionatu.\nOno što bi trebalo da prednost ekipe Stevana Karadžića je ipak veći izbor košarkašica koje može da uvede u igru. Poređenje učinka dve ekipe na tom planu ukazuje na veliku razliku u korist Srbije, čije su rezervne igračice postigle 28 poena više u prva dva kola (38:10).\nOvo je prvi takmičarski susret dve selekcije, koje su prošle godine odigrale prijateljski susret u kome je Srbija pobedila rezultatom 71:60.\nOsnovni Meridianbet hendikep je -2.5, a granica poena za srpsku selekciju je 68.5. Predlog za tip je u oba slučaja više, odnosno pokrivanje hendikepa i prolazak u narednu fazu!\n17.6.2017. Prvenstvo Evrope u košarci: Srbija može, ali i mora bolje, na redu je Francuska!\nTags:Ana Dabović, FIBA, hendikep, košarkašice, kvote, Meridianbet, prvestvo Evrope, selekcija, Slovenija, Sonja Petrović, Srbija, Stevan Karadžić\nUEFA U21: Nemačka i Italija veliki favoriti protiv Češke i Danske!


Vlada RS potrošila novac od prodaje Telekoma Srpske - BIZlife\n27/01/2015 | 15:57\nVlada RS potrošila novac od prodaje Telekoma Srpske\nVlada Republike Srpske potrošila je svih 612 miliona konvertibilnih maraka, oko 313 miliona evra, koliko je imala na raspolaganju u okviru Ekonomsko-socijalne komponente od prodaje Telekoma Srpske.\nPrem rečima premijerke RS Željke Cvijanović, taj novac je potrošen namenski, za izgradnju puteva, sanacije škola i bolnica.\nTelekom Srpske je prodat Telekomu Srbija 2007. godine za milijardu i 260 miliona maraka (oko 669 miliona evra), a od toga je 612 miliona maraka bilo namenjeno za Ekonomsko-socijalnu komponentu. O utrošku tih sredstava raspravljaće parlament RS na sednici zakazanoj 3. februara.\nCvijanovićeva je navela da su upravo zahvaljujući tim sredstvima realizovani važni infrastrukturni projekti, od kojih su neki i decenijama bili na čekanju u pojedinim opštinama.\n"Zahvaljujući tim sredstvima dobili ste i bezbroj kilometara puteva i sanaciju osnovnih škola i domova zdravlja i bolnica, dobili ste različite saobraćajne infrastrukturne projekte, od nadvožnjaka, petlji koje su izgrađene, vodovoda, kanalizacija i slično", kazala je ona novinarima u Stanarima kod Doboja.\nPrema njenim rečima, taj novac "nije nestao, već je propisano na koji način je trebalo da se troši i upravo tako je trošen".\nOvo je najbezbedniji grad na svetu\nRusi pojačavaju kontrolu robe iz Srbije


Sindikat fudbalera » Neka se i u Srbiji istraže nameštaljke\nNeka se i u Srbiji istraže nameštaljke\nPosle reakcije španskog tužilaštva, nadam se da će isti scenario biti primenjen i kod nas; Dmitrović i Pejović su priznali da su igrali nameštene mečeve, ali država nije radila svoj posao\nPredsednik Sindikata profesionalnih fudbalera “Nezavisnost”, Mirko Poledica, tvrdi da kladioničarska mafija mnogo manje vrši pritisak na srpske fudbalere u poslednje tri godine i ističe da nameštenje mečeva u Superligi mogu da spreče samo država i policija!\nNakon vesti da će 20 fudbalera biti saslušano zbog sumnji u regularnost meča između Levantea i Saragose odigranog u maju 2011. godine, Poledica u razgovoru za Kurir kaže da smatra da su takve akcije moguće i u Srbiji, ali samo ako istražni organi počnu da rade svoj posao.\n– Govorio sam da nema igrača koji nije odigrao nameštenu utakmicu, ali mislio sam na period od pre tri godine. Najiskrenije vam kažem da me u protekle tri sezone nijedan igrač Superlige nije pozvao da mi se požali da su ga kriminalci primoravali da namesti utakmicu. Ne mogu da kažem da ne postoje klupski dogovori, ali sigurno je da je domaće prvenstvo mnogo čistije – kaže Poledica.\nOn podseća da je slična akcija kao u Španiji sprovedena i ovde, ali bez rezultata.\n– Policija je saslušala Dmitrovića i Pejovića, koji su priznali da su igrali nameštene utakmice. Međutim, uprkos njihovim izjavama, država je utvrdila da nema osnova za podizanje optužnice. Ne možete zbog toga kriviti FSS jer nijedan savez na svetu ne može da otkrije nameštaljku. To je isključivo posao Interpola, policije, države, tužilaštva… – objašnjava Poledica.\nPredsednik SPFS, učesnik mnogih svetskih skupova vezanih za sprečavanje nameštanja mečeva, tvrdi da ova pošast postoji u klubovima koji neispunjavaju obaveza prema igračima.\n– Nijedan fudbaler koji zarađuje dobru i redovnu platu neće rizikovati karijeru. Međutim, problem nastaje kad fudbaleri ne prime platu po šest meseci i kad su primorani na to da nameštaju mečeve kako bi prehranili porodicu. Tu se stvara zid ćutanja na relaciji kriminalci-klub-igrači, koji je nemoguće probiti – rekao je Poledica.\nZa katastrofalnu situaciju u srpskom fudbalu Poledica krivi nestručnost kadrova u Zajednici klubova Superlige.\n– Klubovi u Srbiji dobijaju 50.000 evra od TV prava, a samo u Mađarskoj je ta suma 10 puta veća. Naš fudbal nam propada jer nemamo stručne ljude u Zajednica superligaša. Oni su dužni da naprave ozbiljnu firmu, ali kako da to urade kad ni svojim klubovima ne mogu da obezbede osnovna sredstava. Zajednicu treba da vode vrhunski finansijski i marketinški stručnjaci jer u suprotnom nema alternativnog finansiranja klubova – završava Poledica.


Svetski dan borbe protiv Alchajmerove bolesti: U Srbiji “Alchajmer” u porastu ali nema zvaničnog registra | Boom93\nSvetski dan Alchajmerove bolesti prvi put je obeležen 21. septembra 1994. godine, kada su se Udruženja za borbu protiv ove bolesti i druge organizacije širom sveta ujedinile u naporima da se podigne svest o bolesti i njenom uticaju na porodice, zajednice i nacije. U Srbiji još uvek ne postoji zvaničan registar obolelih od Alchajmerove bolesti.\nPixabay/ ilustracija mentalno zdravlje\nU Srbiji je još uvek u pripremi prvi Registar obolelih od Alchajmerove bolesti koji će dati odgovore na pitanja koliko ima obolelih od ove bolesti i koji tip demencije je najčešći u našoj populaciji.Zvaničan registar bi sadržao brojne informacije na osnovu kojih bi se pratilo napredovanje bolesti ili prelazak blagog kognitivnog poremećaja u Alchajmerovu bolest.\nDoktorka Katarina Milićević specijalista opšte medicine u Domu Zdravlja Požarevac je u izjavi za Boom 93 istakla da je nedostatak zvaničnog republičkog registra najveći problem kao i edukacija stanovništva o ovoj specifičnoj i složenoj bolesti:\nDijagnoza ove bolesti se u Srbiji uspostavlja kasno, kada su onesposobljavajući simptomi jasni, a mentalne promene potpuno vidljive. Rano postavljanje dijagnoze demencije je ključno da bi se pravovremeno započela terapija, ukućani i rodbina pripremili i edukovali za obolele od Alchajmerove bolesti.\nIntenzivna istraživanja koja se sprovode poslednjih 20 godina ukazuju da je rana dijagnoza i pravovremeno lečenje ključ maksimalnog terapijskog učinka. Simptome kao što su zaboravljanje skorijih događaja, teškoće sa govorom, nemogućnost obavljanja složenih radnji, nemar za higijenu, asocijalnost, depresija, poremećaj ličnosti i iracionalno ponašanja, najčešće zapažaju ukućani koji se obraćaju za pomoć lekarima opšte prakse.\n„Polazna tačka je pacijent kod koga se bolest evidentira ali u zavisnosti od težine i oblika ove bolesti zavisi i dalji tok lečenja. Alchajmer je bolest savremenog doba koja zahteva multidisciplinaran pristup gde u dijagnostici i lečenju moraju biti uključene mnoge ustanove kao i porodica“ – naglašava Radmila Radmila Stjepović, sekretar Društva za cerebralnu i dečiju paralizu Požarevac.\nPo rečima Stjepović Društva sa teritorije grada Požarevca koje se bave pitanjima osoba sa posebnim potrebama i kao i Društvo za cerebralnu i dečiju paralizu u okviru Lokalnog akcionog plana planira niz aktivnosti koje će pomoći da se evidentira broj obolelih, radiće se ankete ali i edukacija za prepoznavanje Alchajmerove bolesti.\nOznakeAlchajmerova bolest demencija Dom zdravlja Požarevac Društvo za cerebralnu i dečiju paralizu mentalno zdravlje Požarevac zdravlje


Eko druženje sa glumicom Isidorom Simijonović - Sekopak\nSekopak, Apatinska pivara, Tetra Pak, Coca-Cola HBC i JKP Šumadija edukovali Kragujevčane o pravilnom korišćenju pametnih mašina za prikupljanje i sortiranje ambalažnog otpada\nU okviru projekta “Reciklažom do vožnje” u Kragujevcu održana je akcija “Recikliraj i osvoji ceger!” gde su građanima predstavljene sve pogodnosti reciklaže kao i kako se pravilno koriste pametne mašine za prikupljanje i sortiranje ambalažnog otpada. Benefite ove mašine na zanimljiv način predstavila je naša mlada i uspešna glumica Isidora Simijonović.\nGrađani koji su koristili pametne mašine dobili su na poklon ceger, a promoteri su im predstavili šta može, a šta ne može da se ubaci u reciklomat.\n“Kao glumici i kao čoveku bitno mi je da utičem na širenje svesti o reciklaži. “Recikažom do vožnje” je sjajan projekat koji verujem da može da motiviše građane da recikliraju.\nMoram da kažem da sam i ja u početku bila zbunjena kada je u pitanju reciklaža i imala dosta nedoumica, ali mislim da je to normalno i da svako može da se edukuje, ako to želi. Moramo malo više da se posvetimo stvarima koje mi, kao individue, možemo da uradimo za našu planetu”, rekla je glumica Isidora Simijonović.\nOvakve mašine su novina za građane, zato je bitno da znaju kako se one pravilno koriste. Za pet meseci od početka projekta “Reciklažom do vožnje” građani Kragujevca su pokazali veliko interesovanje za ovakvom vrstom odlaganja ambalažnog otpada i spremni su da uz korišćenje reciklomata vrše primarnu selekciju i razvrstavanje ambalažnog otpada, objašnjava direktor JKP Šumadija Kragujevac Marko Vujnović.\n“Ovakve akcije prilika su da se našim sugrađanima skrene pažnja na pojam reciklaže i pravilnog odlaganja ambalažnog otpada, jer samo na taj način možemo da podignemo nivo svesti građana o značaju zaštite životne sredine i reciklaže”, izjavio je direktor JKP Šumadija Kragujevac Marko Vujnović.\nU želji da privuku što više građana da recikliraju, kompanije Sekopak, JKP Šumadija, Tetra Pak, Apatinska pivara i Coca-Cola HBC osmislile su projekat koji kroz sistem nagrađivanja motiviše građane Kragujevca da se aktivnije uključe u proces primarne selekcije otpada.\n“Iako smo radili na edukaciji građana kroz digitalne kanale, zadovoljstvo nam je što smo uspeli da se okupimo i uživo objansimo građanima kako mašine funkcionišu. Ovaj projekat je novina za sve nas i zato se radujemo predstavljaju rezultata u oktobru. Tada će biti šest meseci od postavljanja reciklomata te ćemo imati reprezentativan uzorak kada su količine prikupljene ambalaže u pitanju,” navodi marketing menadžerka Sekopaka Milica Kuzmanov.\nZa kompanije Tetra Pak, Apatinsku pivaru i Coca-Cola HBC ovakvi projekti su prioritet zbog razvijanja efikasnog sistema upravljanja ambalažnim otpadom, inovativnosti i benefita koje imaju za našu planetu i građane. Saradnja privatnog i javnog sektora je ključna da bi ovakvi projekti zaživeli, a grad Kragujevac prepoznat je kao mesto sa velikim potencijalom da projekat “Reciklažom do vožnje” uspe.\nGrađani u pametne mašine mogu da ubace PET plastiku, limenke, staklenu i Tetra Pak ambalažu, a za svaku ambalažu koju ubace u recikomat mogu da ostvare 4,00 dinara za gradski prevoz i Globaltel mobilnu telefonu.\nPrethodni postNa Drinskoj regati sakupljeno više od 800kg ambalažnog otpada\nSledeći post Na Drinskoj regati sakupljeno više od 800kg ambalažnog otpada


U peni je istina - Estar\nU peni je istina\nIn wine there is truth and in water there is a health\nFomulisati gel za tuširanje koji će da zadovolji sve subjektivne kategorije je izazov!\nPena i sposobnost da stvori penu je glavna karakteristika jedne grupe kozmetičkih proizvoda gde spadaju šamponi, proizvodi za čišćenje lica, gelovi za tuširanje, kreme za brijanje i paste za zube..\nPena nastaje kada se mehurići vazduha rasporede po tečnosti. To se dešava tako što utrljamo shower gel i vodu na kožu, kosu ili mućkamo vodu u koju smo prethodno stavili sredstvo za kupanje.\nKarakterisitike pene koje su veoma važne su : veličina mehurića, stabilnost (koliko dugo opstaju pre nego što se raspadnu) kao i one osobine koje se veoma dobro osete prilikom upotrebe i to na sopstvenoj koži, koliko je pena paperjsta, koliko je kremasta?\nSLES (sodium laureth sulfates) obezbedjuje velike mehuriće koji dugo traju i odličan je čistač (cleanser) ali s druge strane on je i iritant i isušuje kožu.\nEstaralchemy je ideja da ga držimo na minimumu u formuli koja i dalje obezbedjuje dobro pranje (čišćenje). Dodatak kokobetaina (cocobetaines) obezbeđuje umerenost i ublažava potencijalne iritacije što je veoma važno ako su formule namenjene senzitivnoj koži ili nezi dečije kože. Takođe verujemo da u formulu treba dodati prirodna ulja i hidrolate.\nU jednoj savremenoj i kvalitetnoj forulaciji kombinuje se i do 10 različitih surfaktanata. Njihov odnos treba da rezultira gelom koji će dati prijatan osećaj na koži nakon upotrebe.\nU naučnoj realnosti, još uvek nedovoljno poznajemo penu i zbog toga ne umemo da je kontrolišemo.\nA ona istina u peni je :\nda treba što manje da je koristimo na licu (čak i ako nam je lice masno), a da formule za telo treba brižljivo da biramo. One moraju da sadrže i komponente koje ublažavaju isušujući efekat sredstava za pranje kao i anti iritante.


Lego odlaže Overwatch 2 zbog seksualnih skandala u Activision Blizzardu | PC Press\nLego je još jedna kompanija koja preispituje svoj odnos sa Activision Blizzard-om nakon afera o seksualnom uznemiravanju i zlostavljanju radnika. Proizvođač igračaka je najavio da odlaže izdavanje kompleta na temu Overwatch 2 koji je planiran da se objavi početkom sledećeg meseca.\nMnoge kompanije najavile prekid saradnje sa Activision Blizzard-om\nU svom saopštenju, Lego je naveo da razmatra svoje partnerstvo sa Activision Blizzard-om, imajući u vidu zabrinutost u vezi sa napretkom koji je postignut u rešavanju optužbi na račun politike rada kompanije. Lego će pauzirati izdavanje Overwatch 2 proizvoda koji je trebalo da bude u prodaji od 1. februara 2022. godine.\nActivision Blizzard je zarobljen u kontroverzama otkako je kalifornijsko regulatorno telo podnelo tužbu protiv kompanije u julu. Prema izveštaju The Wall Street Journal-a, izvršni direktor Bobby Kotick znao je za mnoge od najgorih incidenata seksualnog uznemiravanja u Activision Blizzard-u, pri čemu je povremeno delovao zaštitnički prema zlostavljačima u kompaniji. Mnogi giganti poput Sony-a, Microsoft-a i Nintendo-a kritikovali su Activision Blizzard, i najavili prekid saradnje.\nTagovi: Activision Blizzard, lego, Overwatch 2\n← Letelica za luksuzna krstarenja nebom\nNajvažniji razlog zbog kog Motorola telefoni imaju najbolji Android softver →


Stojković: Prezadovoljan sam igračima, nisu se predali | Novine Toronto\nStojković: Prezadovoljan sam igračima, nisu se predali\nSelektor fudbalske reprezentacije Srbije Dragan Stojković rekao je da je prezadovoljan igračima zbog toga što se nisu predali posle primljenog gola, već su verovali i na kraju pobedili Irsku.\n"Veoma važna tri boda. Uvek je prva utakmica najteža. Imali smo malo vremena da se spremimo i prezadovoljan sam velikom željom kod igrača iako je bilo poteškoća u prvom delu. Nisu se predali, verovali su i posle 0:1 su smogli snage i znanja da preokrenu u svoju korist", rekao je Stojković za televiziju Sportklub posle utakmice.\nSrbija je na debiju Stojkovića pobedila Irsku posle preokreta u Beogradu sa 3:2, na početku kvalifikacija za Svetsko prvenstvo.\n"Završnica je mogla da bude mirnija, alli se desila greška, poklon za njih i 3:2, pa je usledila neizvesnost. Važno je to što smo posle 11 godina počeli pobedom", kazao je Stojković.\nSrpska fudbalska javnost bila je iznenađena startnom postavom koju je Stojković izabrao.\n"Možda je za neke iznenađenje. Ali, raspored je tako gust da ne verujem da jedna grupa igrača to može da izdrži, taj ritam. Zbog toga se išlo sa tim malim iznenađenjima. Ne zaboravite da imamo Portugal za tri dana, pa Baku... Treba da budemo pametni, dovoljno inteligentni da vodimo računa o spremi igrača", istakao je Dragan Stojković.\nNaredni rival Srbiji biće Portugal u subotu u Beogradu, a potom tri dana kasnije sledi gostovanje Azerbejdžanu.\n- Kapiten fudbalske reprezentacije Srbije Dušan Tadić rekao je da je u utakmici sa Irskom bilo dobrih i loših stvari, ali da je najvažnija pobeda.\n"Pokušali smo da ispunimo šta je trener tražio od nas. Držali smo se tih nekih principa. Bilo je dobrih i loših stvari što je normalno jer smo samo tri dana zajedno. Trebalo je da bude lakše kod 3:1, ali dobro, ima mnogo pozitivnih stvari. Ima i negativnih koje ćemo da ispravljamo i pokušamo da usavršimo", rekao je Tadić za Sportklub.\n"Ovo jeste veliki podstrek. Ali, vidite, i šampion Evrope se mučio protiv Azerbejdžana. Moraš uvek da budeš 100 odsto koncentrisan. Idemo korak po korak. Sledi Portugal, mnogo velikih imena, ali moramo da verujemo u sebe, što selektor pokušava da nam ugradi", kazao je Tadić.


Beograd na mapi srebreničkog genocida | Tacno.net\nAutor 👤Slobodan Dukić 16.9.2015. u 11:19\nZašto danas treba učiti o Srebrenici? Profesorka istorije Filozovskog fakulteta, Dubravka Stojanović kazala je da bi o tome trebalo voditi stručan razgovor u školama. Samo otvaranje takve debate u istoriji bilo bi subverzivno za srpski sistem obrazovanja. Ovde se on nije pomerio od prostog čitanja i reprodukovanja događaja. To više podseća na versko podučavanje nego na školski predmet.\nKako je SDA uništila “Borac” i ponizila radnike\nMilorad Pupovac: Josipović me napada jer neću da slavim „Oluju“\nHrvatska kao zla maćeha BIH\nZa proces pomirenja važno je čuti šta misli onaj drugi i dati različite perspektive istih istorijskih događaja. Dubravka Stojanović podsetila je i na pozitivan primer u tom smislu: Zajednički izraelsko-palestinski udžbenik istorije. Cilj uvođenja različitih perspektiva istih događaja, nije prema njoj, da se pronađe jedna prava istina, već da se razvije stručna debata kako bi se izbeglo shvatanje istorije kao “mitske pojave” koja se dešava bez ikakvih uzroka i ponavlja poput zle sudbine.\nU ovo vreme, pre tačno dvadeset godina, odvijala se poslednja faza genocida u Srebrenici tokom koje su hiljade leševa bošnjačkih muškaraca i dečaka, premeštani iz primarnih u sekundarne grobnice, da bi se prikrili zločini. U svemu tome Beograd je važna tačka na mapi genocida, budući da su institicuje Srbije vojno, materijalno i politički podržale politiku koja je dovela do etničkog čišćenja, a potom i genocida u Bosni i Hercegovini.\nOvo je rekla Sandra Orlović, Izvršna direkorka Fonda za humanitarno pravo na otvaranju prezentacije “Istina, rekonstrukcija i procesuiranje srebreničkih zločina iz juna 1995. godine”. Prezentaciju su organizovali beogradski FHP i SENSE, Centar za tranzicijsku pravdu iz Pule. Dr Soren Keil, profesor Univerziteta u Kenterberiju učesnik diskusije pod nazivom Srebrenica-kultura sećanja rekao je da je sećanje potrebno iz dva razloga. Prvi je u vezi sa opraštanjem i suočavanjem sa prošlošću. Drugi je povezan sa procesom demokratije. Ovo je za Srbiju posebno važno jer se tiče njenog međunarodnog ugleda.\nDr Keil je naveo primer Nemačke, kao svoje zemlje. Primenjujući njene društvene procese na prostor Zapadnog Balkana, naglasio je da postoje faze u izgradnji sećanja, vezujući prvu fazu za postupke političke elite. Taj prvi korak Nemačkoj je bio nametnut spolja, dok na Zapadnom Balkanu možemo primetiti njegovo odvijanje među političkom elitom, u vidu javnih izvinjenja. Drugi deo procesa, ako se pogleda nemačko iskustvo, počeo je tek tridesetak godina nakon završetka rata. To je bio društveni generacijski pokret oličen u odnosu tadašnjih mladih generacija prema ulozi njihovih roditelja u nacističkom režimu. Finalni deo procesa podrazumevao bi prevazilaženje nacionalnih stereotipa.\nPrema njegovim rečima, u Srbiji bi to značilo distanciranje od diskursa patnje i uloge žrtve. Takvi diskursi, sami po sebi, isključuju mogućnost postojanja odgovornosti za sopstvene zločine. Kultura poricanja zločina i dalje je rasprostranjena, ne samo u Srbiji, već i u drugim državama u regionu, a sukob narativa i dalje je primetan između svih zajednica. Za prevazilaženje ovakve situacije, misli dr Keil, važna je evropska budućnost zemalja regiona i izgradnja i ojačavanje regionalnih institucija na izgradnji poverenja.\nNa pitanje uloge srpske političke elite devedesetih godina prošlog veka, dr Keil primećuje da je kod nje prisutno zanemarivanje obaveze suočavanja sa prošlošću, jer to često znači suočavanje sa sopstvenom prošlošću.\nTagovi: regionslobodan dukič. suočavanje sa prošlošćuSrbija


ZVEZDA ZA SUDUVU: Ben na krilu, Pavkov špic - SPORTSKI ŽURNAL\nZVEZDA ZA SUDUVU: Ben na krilu, Pavkov špic\n23 juli, 2018 13\nTrener Vladan Milojević nema dileme oko sastava za sutrašnji meč\nCrvena zvezda menja napadački sastav za utakmicu sa Suduvom. Eksperiment sa Benom u špicu protiv Spartaksa nije uspeo, pa će sutra od prvog minuta na teren Milan Pavkov. Visoki centarfor dao je doprinos plasmanu u drugo kolo kvalifikacija, asistirao je glavom posle kornera za gol u 78. minutu.\nBen će na krilo, a kao centralni ofanzivni vezista delovaće Lorenco Ebisilio. Novajlija iz APOEL-a još se ne snalazi u novom klubu, ima problem sa dostizanjem fizičke spreme, ali procena stručnog štaba je da će da podiže nivo kroz utakmice.\nGolman Borjan je propustio prvenstvenu premijeru zbog lakše povrede, biće spreman za sutrašnji meč. Očekuje se da Milojević zadrži isti štoperski tandem kao na prethodnoj evropskoj utakmici. Savić je odmorio u petak, a Degenek se nalazio na terenu.\nPredahnuli su i Radonjić i Rodić, koji će sutra da pokrivaju levu stranu. Pauzirao je i Krstičić, strelac efektnog gola na meču sa Spartaksom. Odlično ga je zamenio Jovančić i pokazao da je Crvena zvezda u njemu dobila pojačanje.\nNemac Bastijan Dankert deliće pravdu na utakmici Crvene zvezde i Suduve. U prošloj sezoni vodio je na evropskoj sceni svega dva meča u kvalifikacijama. Lako se opredeljuje da dodeljuje žute i crvene kartone.\nDankert neće prvi put imati posao u Beogradu, vodio je meč Partizana i Dila Gorija u leto 2015. godine. Isključio je jednog fudbalera gruzijskog tima.\nKalimero · 23 juli, 2018 08:38\nbucko · 23 juli, 2018 15:14\nKalimero · 23 juli, 2018 20:23\nBRZACI za proboj · 23 juli, 2018 17:58\nĐuka · 23 juli, 2018 08:51\nPirke · 23 juli, 2018 09:26\nJovan Jevta i Jovelj · 23 juli, 2018 18:01\nFloyde · 23 juli, 2018 11:13\nGledao sam ga · 23 juli, 2018 16:03\ndjukela iz stitara · 23 juli, 2018 16:10\nGipsy king · 23 juli, 2018 13:49\nзајди · 24 juli, 2018 14:37\nPedja · 24 juli, 2018 16:57


Ministar finansija: Srbija je brod koji tone - SandzakHaber.Net , Sandžačke Internet Novine !\nNaslovna Vijesti Srbija Ministar finansija: Srbija je brod koji tone\nMinistar finansija: Srbija je brod koji tone\nOd HaberNews - 9. Septembra 2013. 0 85 Podeli na Fejsbuku\ntweet “Mi se nalazimo na brodu koji tone, i od tog broda mi moramo da napravimo jahtu”, kaže ministar finansija Lazar Krstić govoreći o stanju privrede u Srbiji, piše B92. “Mi po zakonu moramo da napravimo predlog budžeta za narednu godinu. Budžet je strategija i moramo da znamo, da isplaniramo strategiju za nekoliko godina. I ove godine moramo da sprovedmo rebalans koji je donet u drugom kvartalu, a uz sve to moramo da stavimo našu privredu na noge, a naša privreda je 60 posto javna i mi to moramo da dovedemo u red”, rekao je Krstić gostujući u Utisku nedelje. Ministar privrede Saša Radulović kaže da je skepsa analitičara i građana na mestu, ali da ne očekuje od svih da veruju u startu u njihov rad. “Ocenjivaće nas na osnovu rezultata, mi mislimo da postoji nada da ćemo mi povući prave poteze da dobijemo zdravu ekonomiju, zdravu državu jer država nije bicikl da ga okrenete u drugom pravcu, ali možete da postavite ciljeve. Bitno je da postoji saglasnost u kom pravcu treba da se ide, i u narednih nekoliko meseci će doći prave mere, rezultati našeg rada od kojih će budžet za narednu godinu ključan”, rekao je Radulović. Ministri su saglasni da je potrebno uvesti sistem a ne ad hok rešenja kako bi se stanje u privredi promenilo, da će stečaj biti normalan način rešavanja problema privrednih društava koji su ušli u poroblem. Kako kažu rešenje za kompaniju Simpo možda nije najbolje, ali da je to bilo jedino moguće rešenje koje je po zakonu. “Ne možete u jednom danu tek tako da otpustite 5.000 ljudi…Moramo da kažemo: jeste li doveli na ivicu propasti preduzeće, ako je tako onda mi kao država uzimamo pod kontrolu to preduzeće i kada smo sami kao država postali vlasnici moramo da brinemo o njemu” kazao je Krstić On je dodao da se mora učiniti nešto da se to “preduzeće stavi na noge i da se privatizuje, ali na način koji je odgovoran i koji će omogućiti da se ne obori preko noći privreda u južnoj Srbiji, ukoliko to nije moguće umesto tog Simpa treba napraviti novi Simpo, odnosno usmeriti subvencije preduzećima koje se odogvorno ponašaju”. Radulović je rekao da su neki problemi poput problema u Simpu nasleđeni i da nisu godinama rešavani i odlagani. Na pitanje da li bi problem u toj kompaniji nazvao skandalom, on je odgovorio: “Ja ga ne bih nazvao skandalom, nemamo sistemsko rešenje za Simpo, nego smo ad hok rešili nesto što možda nije najbolje rešenje”. Krstić je rekao da je to bilo jedino moguće rešenje koje je po zakonu. Ministri su primetili da se subvencije za javna preduzeća daju bez uslova, da će njihov zadatak biti da to stanje promene, odnosno da uvedu sankcije za takvu neodgovornost. “Ne sme biti zloupotreba u javnim preduzećima, isti princip važi i kod naplate poreza. Subvencije se moraju pravilno usmeravati, ne možete da koristite subvencije za crne džipove, audije, to su stvari koji moramo da sečemo odmah”, kaže Krstić. Radulović kao primer neodgovornog poslovanja naveo Razvojni fond Vojvodine. “Iz tog fonda 50 posto podeljenih kredita je probmetično, novac je deljen po želji i onda plaćaju poreski obveznici, ima mnogo takvih primera i tu čitava politika mora da se promeni, moramo da postavimo novi sistem a ne da donosimo ad hok rešenja”, kaže Radulović. Radulović je rekao i da mora da se omogući univerzalni sistem socijalne zaštite, ali takav da zaista štiti ugrožene građane. Prema rečima Krstića, određenom delu ljudi biće možada bolje već sutra a nekima u prvoj polovini 2014. godine. Kako kaže prve dve mere u ekspoze su socijalne mere i fiskalna politika. “Razgovaramo sa stranim kreditorima i investitorima, očekujem da ćemo dobiti povljne kredite” kaže on i dodaje da će se smanjiti svi troškovi koji su nepotrebni, ali da PDV neće povećati. Radulović kaže da se planira promena Zakona o radu, Zakona o stečaju, Zakona o planiranju i izgradnji. “Najbolja zaštita radnog mesta je ako postoji konkurencija, taj deo mora da se promeni i zato je promena Zakona o radu na visoko prvom mestu kada je reč o paketu mera koje ćemo promenti”, kaže Radulović. On dodaje da bi došlo privreda se mora subvencionisati na drugačiji način ne go do sada. “Ne može da dođe ministar sa kesom para i da nagađa ko može da zaposli. Potrebno je smanjiti namete za rad time će se pojeftiniti zapošljavanje”, kaže RPlata ministra finansija i ministra privrede biće oko 100.000 dinara, kažu novi ministri u vladi. Na pitanje koliko će manje primati novca u odnosu na prethodni posao, ministar finansija Lazar Krstić kaže da će primati 5, 6 puta manje novca nego u Americi. “Nisam pitao, ne znam tačno kolika će mi biti plata, ali verovatno oko 100.000 dinara. Nisam pitao za cifru jer znam da ću primati više od drugih ljudi u Srbiji i to će mi biti dovoljno da ovde pristojno živim”, rekao je Krstić Ministar privrede Saša Radulović takođe veruje da će mu mesečna zarada biti oko 100. 000 dinara. “Biće nekoliko puta veća nego ona koju sam do sada primao, tu negde oko 100. 000 dinara, plus neki dodaci ukoliko ih bude imalo”, kaže Radulović.\ntweet Prethodni tekstPosle pisanja Sandžakhabera: Mešihat isteruje Latića iz institucija? Na potezu reisu l ulema KavazovićSledeći tekstUhapšen Kene i bivši direktor Kolubare! HaberNews\tPOVEZANE OBJAVEVIŠE OD AUTORA


Avganistan: Ministar Obaid preživeo treći napad\nMinistar višeg obrazovanja Obajdula Obaid preživeo bombaški napad na motorizovanu kolonu u kojoj se nalazio.\nVlasti u Avganistanu su saopštile da je ministar višeg obrazovanja Obajdula Obaid preživeo bombaški napad na svoju motorizovanu kolonu na severu Avganistana, treći napad na tog visokog funkcionera u protekla tri dana.\nNavodi se da je Obaid danas putovao iz pokrajine Baglan u Kunduz, kada je pored njegovog automobila eksplodirala bomba, slična onim koje koristi Taliban. Obaid je prošao bez povreda, ali su njegova dva telohranitelja ranjena.\nU jučerašnjem napadu bombaša samoubice na svadbi u pokrajini Samangan na severu, poginuo je visoki avganistanski funkcioner, a više od 20 osoba je ranjeno.\nU eksploziji koja se dogodila u petak u istočnom Avganistanu, poginula je funkcionerka avganistanskog Ministarstva ženskih poslova.


Ono što je posebna novina, bitna za vozače iz Srbije, bilo da se radi o turistima ili profesionalnim vozačima teretnih vozila i autobusa, jeste da se pored novčane kazne, predviđa i oduzimanje saobraćajne dozvole, skidanje registarskih tablica i oduzimanje vozačke na period od 60 dana, odnosno dok kažnjenom turisti traje turistički aranžman.\nU sprovođenje ove mere grčke policije mogli su za vikend da se uvere turisti koji letuju u Polihronu, jer su sa više od 50 nepropisno parkiranih vozila policajci skinuli tablice, i naplatili kazne od 80 evra.\n- korišćenje mobilnog telefona u vožnji bez bežičnih slušalaca, odnosno uređaja za telefoniranje u automobilu\n- kršenje propisa kojima se reguliše prevoz dece\n- za prekršaje prve grupe do 100 evra,\n- druga grupa od 101-300 evra,\n- treća grupa od 301-600 evra.\nKada je reč o kaznama za pojedinačne prekršaje, AMSS je ranije upozoravao da su kazne za nedozvoljeno parkiranje od 40 do 80 evra, za nevezivanje pojaseva 350 evra, za nepoštovanje pešaka 200 evra, a za korišćenje mobilnog telefona tokom vožnje 100 evra.\nObavezni pojas, trougao, prva pomoć...\nTakođe, vozači treba da znaju da je u Grčkoj obavezno vezivanje svih pojaseva, obavezno je i posedovanje trougla, protivpožarnog aparata i prve pomoći.\nNovčane kazne u Grčkoj se uvećavaju za 100 odsto, ukoliko počinilac ima godišnji oporezivi prihod od 50.000 do 100.000 evra i 200 odsto ako počinilac ima godišnji oporezivi prihod veći od 100.000 evra, na osnovu poslednje poreske prijave.


Ronaldo vežbao penale, na koti 50, Juve ubedljiv za +6! - Sportske.net\nPortugalac sa tri gola rešio pitanje pobednika protiv Fiorentine, postigao do sada 50 golova za Juventus! Kao mašina...\nNemoguća misija, kako ubediti Van Dajka da ode, za svetski rekord?Italijani tvrde - Juve nije kupovao, sprema tri transfer bombe i "drim-tim" na leto!Serija A - Nije teško pogoditi ko je MVP!Džan stigao, ovo su brojke!"Padaju" transferi jedan za drugim - Nije samo Joveljić, stiže i fudbaler Juventusa!\nJuče je Bolonja dobila Brešu posle produžetka, videli smo remi na Sardiniji, a Roma je torpedovana protiv Sasuola.\nSasuolo - Roma 4:2\nKaljari - Parma 2:2\nBolonja - Breša 2:1\nMilan - Verona (15:00)\nJuventus ima 54 boda, meč više od Intera koji je na 48, Lacio ima 46 i dva meča manje, Roma 39, Atalanta, 38, Kaljari 32....


I u Čačku prekvalifikacije za IT - Ozonpress :: internet portal\nTag: IT, NTP, prekvalifikacije\nU drugom krugu programa za prekvalifikacije u IT sektor biće obezbeđena mesta za 700 polaznika širom Srbije.\nObuku će izvoditi 9 škola i institucija, koje će u toku naredne sprovoditi 18 kurseva u okviru nacionalnog programa obuka za prekvalifikacije u IT sektoru Kancelarije za IT i eUpravu.\nU ovom krugu obezbeđena je 490 mesta u Beogradu, 80 u Nišu, 45 u Novom Sadu, 33 u Čačku, 20 u Valjevu i po 16 u Subotici i Zrenjaninu. Obuke će sprovoditi Elektrotehnički fakultet, Fakultet organizacionih nauka, škola računara CET, SEEICT, Link grupa, Univerzitet Metrolopitan, Fakultet tehničkih nauka u Čačku, Vojvođanski klaster naprednih tehnologija i Niški klaster naprednih tehnologija.\n– Institucije sa kojima je potpisan ugovor imaju sporazume o saradnji sa najrelevantnijim IT kompanijama. Tako su u samom startu obezbeđene stručne prakse za više od 75 odsto kandidata. Ovo je znak da privatni sektor ima poverenja u visok kvalitet nacionalnih obuka, i da je spreman da pruži priliku prekvalifikantima koji kroz njih prođu. Podsećam da je za samo mesec dana nakon prošlog, prvog kruga obuka, više od 70 odsto kandidata dobilo priliku za usavršavanje u najuspešnijim IT kompanijama na našem tržištu – kaže Mihailo Jovanović, direktor Kancelarije za IT i eUpravu.\nU Čačku će obuku obavljati FTN i Naučno tehnološki park.\nIT stručnjaci su nam potrebni\nProgram prekvalifikacija pokrenut je radi obezbeđivanja kadrova u IT sektoru i smanjenja nezaposlenosti. Kreiran je na osnovu istraživanja koje je pokazalo da u narednih godinu dana 118 IT kompanija u Srbiji planira da zaposli 1.000 programera-početnika. U okviru pilota do sada je obučeno 97 polaznika, do kojih je 70 odsto pohađalo stručnu praksu ili našlo posao u nekoj od IT kompanija. U drugom krugu za program prekvalifikacija prijavilo se 12.300 kandidata.\nU skladu sa dogovorenim rokovima, škole će do sredine 10. januara objaviti program obuka i detaljan raspored predavanja. Nakon toga počeće druga faza selekcije u koju se, nakon onlajn testiranja prošle nedelje, plasiralo 2.042 kandidata.\n3244 ukupnih pregleda 2 dnevna pregleda\nDonacija “Ruskog doma” iz Beograda\nNebojsa 30/12/2017 u 09:41 Odgovori\nImamo u cacku Aj Ti (IT) vec odavno, zaposlis se kod gazde, i svakodnevno slusas naredbe “Aj ti…”\nStart up centar na usluzi srednjoškolcima i studentima\nObjavljeno : 04 11 2018


PAO doveo pojačanje, potpisao Vajt\nIzvor: MozzartSport.com, 06.Avg.2020, 21:53\nMalo je utihnulo košarkaško tržište prethodnih dana, ali Panatinaikos i dalje radi punom parom na stvaranju tima za narednu sezonu. Zvanično novi košarkaš Zelenih postao je Eron Vajt koji je potpisao ugovor na godinu dana.\nVajt je nastupao dve godine u Žalgirisu iz Kaunasa, a prošlu sezonu startovao je u Olimpiji iz Milana\nRadi se o američkom košarkašu koji je krenuo da igra košarku na Univerzitetu Ajova. On >> Pročitaj celu vest na sajtu MozzartSport.com << je u julu prošle godine otišao u Aramni, ali je posle toga prosleđen u Tenerife odakle sada dolazi u Panatinaikos.\nPamtimo ga po odličnim igrama za Žalgiris kada je prosečno davao devet poena i imao četiri i po skoka na 36 evroligaških utakmica.\nSada će deliti svlačionicu između ostalog i sa srpskim košarkašem Nemanjom Nedovićem.


Kina predaje drugo mesto na svetskim berzama, azijski konkurent preuzima poziciju\nPeking/Tokio – Kina je predala svoje drugo mesto među najsnažnijim i najvrednijim berzama sveta prve nedelje avgusta, a tu poziciju od najmnogoljudnije nacije na svetu preuzeo je veliki azijski rival – Japan.\nPosle spuštanja kineskih berzi na vrednost od 6.09 biliona dolara (duga skala; triliona – kratka skala) 2. avgusta, japanski konkurenti su uspeli da ih prestignu i Japan sada zauzima drugo mesto na svetu među najvećim svetskim berzama sa vrednošću od 6.17 biliona dolara. Kina se trenutno nalazi na trećoj poziciji.\nAkcije kompanija izlistanih na kineskim berzama, baš kao i nacionalna valuta juan, doživeli su ove godine osetan pad i mnogi ekonomisti smatraju to upravo posledicom trgovinskog rata koji okupira pažnju javnosti poslednjih meseci.\n„Gubljenje druge pozicije među svetskim berzama jeste šteta nanesena trgovinskim ratom. Japanski berzanski indeksi su stabilniji i osciliraju duže vreme oko trenutnog nivoa, dok je udeo kineskih kompanija na tržištu značajno opao u odnosu na pik dostignut ranije u 2018. godini”, kaže za Bloomberg Beni Lam, direktor istraživanja u CEB International Investment Corp-u.\nZanimljivo je da je kinesko berzansko tržište preuzelo drugo mesto na svetu po vrednosti upravo od Japana krajem 2014. godine, da bi ukratko posle toga dostiglo istorijski maksimum, rastući do vrednosti od čak 10 biliona dolara u junu 2015.\nŠangajski Composite Index oslabio je čak 17% u 2018. godini i nalazi se među indeksima sa najlošijim rezultatom na svetu ove godine.\nJoš zanimljivije je to da su predvodnici lošeg trenda na kineskim berzama najjače industrijske deonice i akcije tehnoloških kompanija, od kojih su neke izgubile i više od 20% vrednosti samo ove godine.\nSa druge strane, japanski Topix index i dalje se nalazi među najboljim azijskim berzanskim indeksima i pored pada od 4% u 2018. godini. Analitičari kažu da je jedan od razloga upravo pomoć Centralne banke Japana (Bank of Japan) koja je kroz fondove i kupovinu na tržištu deonica uticala na stabilnost berze, a dodatni vetar u leđa berzi dali su dobri rezultati kvartalnih izveštaja kompanija tokom cele godine.\nNajnoviji izveštaji su pokazali da je skoro 60% korporacija izlistanih na ovoj berzi zabeležilo u 2018. rezultate bolje od očekivanih.\nNajjače svetske berze i dalje se nalaze u Sjedinjenim Američkim Državama, a njihova vrednost je nešto viša od 31 bilion dolara.\nTag:akcije, berze, deonice, hong kong, indeksi, Japan, kina, kompanije, korporacije, kvartalni izvestaji, pad, rast, SAD, sangaj, sjedinjene americke drzave, tokio, trziste


Andrija Pavlović | Headliner\n“We Have To Talk“… Aktuelni album projekta LP Elektro od sada i na vinilu\nVirtuozan duo koji čine Sonja Lončar i Andrija Pavlović, završio je prethodnu godinu izdanjem “We Have To Talk“, u okviru njihovog projekta LP Elektro. Kako synth-pop nije nešto što na domaćoj sceni viđamo previše često, a posebno ako u vidu imamo kvalitet njihovog zvuka i samu tematiku albuma, on je …\nLP DUO NE STAJE… Stigao spot za singl “Prince de Galles”\nPošto su predstavili “Analog Love”, prvi singl sa predstojećeg albuma “Duality”, LP Duo, Sonja Lončar i Andrija Pavlović objavljuju drugu numeru i spot simbolično nazvan – “Prince de Galles”. Dinamičnu kompoziciju za dva hibridna klavira upotpunio je podjednako interesantan video spot u režiji Darka Nikolića i montaži Stevana Marića, a …\nPariska premijera srpskog elektroakustičkog kabarea\nPremijera elektroakustičkog kabarea “A Weill Ago” mlade beogradske kompozitorke Ane Gnjatović biće održana u Kulturnom centru Srbije u Parizu 20. aprila 2017. sa početkom u 19:30 časova. Program za sopran, klavir i elektroniku inspirisan ličnošću i muzikom Kurta Vajla, premijerno će predstaviti Tijana Đuričić (sopran), Ana Gnjatović (glas i elektronika) …\nLP Duo koga čine Sonja Lončar i Andrija Pavlović održali su koncerte u Singapuru na poziv Univerziteta Singapur i Centra za kvantne tehnologije, sa kojim sarađuje u okviru projekta Quantum Music. Poseban kuriozitet predstavlja činjenica da su tokom koncerata 21. i 22. marta Sonja i Andrija svirali na hibridnom klaviru …


Povučeni Ranisan i Ranitidin - 381 vesti\nPovučeni Ranisan i Ranitidin\nBy RedakcijaPosted on October 1, 2019 October 1, 2019\nZbog upozorenja koje je izdala Evropska agencija za lekove, lekovi Ranitidin i Ranisan povlače se sa srpskog tržišta.\n“U pitanju je dobrovoljna odluka proizvođača. Ovi lekovi se ne povlače samo u Srbiji već u velikom broju zemalja, pošto su u njima otkrivene određene nečistoće”, rekao je kratko za B92 Pavle Zelić, portparol Agencije za lekove, ponovivši da su proizvođači sami odlučili da preventivno povuku ove lekove sa tržišta.\nRanije danas, kompanija Hemofarm je saopštila da je odlučila da sa tržišta povuče lek Ranitidin, koji u sebi sadrži aktivnu supstancu ranitidin-hidrohlorid, a prema upozorenju Evropske agencije za lekove, u pomenutoj aktivnoj supstanci detektovane su nečistoće pod nazivom N-nitrozodimetilamin (NDMA).\nFamotidin HF sadrži aktivnu supstancu famotidin (20mg ili 40 mg) koji kao i Ranitidin pripada grupi lekova – antagonistima H2 receptora i koristi se za iste zdravstvene indikacije kao i lek Ranitidin.\n“Nadležni državni organi Repubike Srbije će i u ovom slučaju kao i uvek, u saradnji sa svim relevantnim akterima učiniti sve da se pobrine da gradjani naše zemlje dobijaju isključivo kvalitetne, efikasne i bezbedne lekove i blagovremeno obaveštavati javnost o svim daljim koracima u skladu sa najnovijim naučnim saznanjima”, zaključuje se u saopštenju.\nTag: lek povlačenje leka Ranisan Ranitidin želudac\nPrevious post: Suze na radnom mestu\nNext post: Besplatne advokatske usluge\nMalo biologije – zašto je teško pronaći lek


Projekat ''Aktivne ruralne zajednice za bolju budućnost'' • ŽUPA Nikšićka, Župa u srcu - za ljepšu i bolju Župu\nProjekat “Aktivne ruralne zajednice za bolju budućnost” je tokom 9 mjeseci sproveo inovativne aktivnosti koje će imati, nadamo se, značajne rezultate za bolje organizovanje ruralnih zajednica i njihovu pripremu za fondove Evropske unije.\nOpšti cilj projekta ''Aktivne ruralne zajednice za bolju budućnost'' je: Doprinijeti razvoju ruralnih oblasti u Crnoj Gori.\nStvaranje boljih uslova za organizovanje lokalnih grupa koje će kreirati razvoj ruralnih oblasti\nPovećanje atraktivnosti i stvaranje nove vrijednosti ruralnih područja\nProjekat finansirala Evropska unija preko projekta ALTER-Aktivne lokalne teritorije za ekonomski razvoj ruralnih oblasti kojeg u Crnoj Gori implementira Mreža za ruralni razvoj Crne Gore. Projekat sprovode Društvo mladih ekologa i Župa u srcu.\nOsim izrade vizuelnog identiteta koji je osigurao bolju vidljivost i promociju aktivnosti projektom je promovisan koncept Leader koji je u Evropi dao značajne rezultate u ruralnim sredinama, a koji u Crnoj Gori tek počinje. Projektom je promovisan rad osnovanog Savjeta za održivi razvoj Žup,e koji bi u bliskoj budućnosti bio kostur za osnivanje jedne od Lokalnih akcionih grupa u ruralnom dijelu Nikšića, odnosno LAG-a kao tijela za implementaciju Leader programa.\nProjektom je predviđeno da ovaj potencijalni LAG izradi i pilot Strategiju razvoja Župe koja će u budućnosti poslužiti i ostalim ruralnim oblastima u procesu formiranja LAG-a i izrade Strategije razvoja za oblast djelovanja te grupe.\nZa članove ove grupe je organizovano i studijsko putovanje u Kuče sa ciljem boljeg sagledavanja primjera dobre prakse u drugim aktivnim zajednicama u Crnoj Gori.\nU cilju promocije ruralnih oblasti i samih LAG-ova projektom je izrađen dokumentarni film koji će nadamo se poslati jasnu sliku neophodnosti aktivnijeg djelovanja samih građana u ruralnim oblastima Crne Gore.\nKako su ove dvije organizacije koje sprovode projekat uvidjele evidentan problem da na jednom mjestu nemamo jasno prezentovane resurse ruralnih zajednica, ali i aktera razvoja u njima, počev od nevladinih organizacija, udruženja, aktivnih pojedinaca i proizvođača projektom je izrađena Mapa resursa ruralnih oblasti Nikšića. Ova mapa će biti pilot projekat za kreiranje sličnih publikacija i u ostalim gradovima Crne Gore kako bi svi akteri kreiranja razvoja na jednom mjestu imali sve potrebne informacije.\nProjektom je urađena i svojevrsna promocija ruralnih zajednica. U sklopu ovog projekta održama je biciklistička trka za profesionalce i amatere kako bi se kroz 23 kilometra staze promovisale prirodne ljepote Župe.\nOrganizovan je Dan ruralnih zajednica-aktivnost koja ima pretenziju da se organizuje tradicionalno svake godine. Ova manifestacija je podrazumijevala izložbu domaćih proizvoda, suvenira, prezentaciju lokalnih turističkih domaćinstava, lokalnih udruženja sa muzičko scenskim sadržajima.\nJoš jedna aktivnost koja je nadamo se na pravi način promovisala ruralne oblasti je i dvodnevna slikarska kolonija koja se dva dana održavala u Župi. Učestvovalo je 10 slikara, a sa izrađenim radovima je organizovana i aukcija. Župska škola je od ovih donacija dobila sredstava i donaciju računarske opreme.\nProjektom je organizovana i konferencija uz učešće predstavnika državnih i lokalnih institucija Opštine Nikšić i potencijalnih faktora razvoja iz ruralnih oblasti. Konferencija je realizovana kroz prezentaciju razvojnih programa za 2019. godinu i raznih vidova podrške koji već postoje u državnom i lokalnom budžetu za lokalne proizvođače. Na konferenciji su se prikupili i prijedlozi za poboljšanje programa podrške za 2020. godinu.\nSve ove aktivnosti je pratilo i javno zagovaranje po nekoliko značajnih problema sa kojima se suočavaju ruralne zajednice u Opštini Nikšić.


Poslodavci u BiH sve teže do kvalifikovanih radnika - Euromanager\nGodišnji izvještaj Svjetske banke: Poslodavci u BiH sve teže dolaze od kvalifikovanih radnika\nGodišnji izvještaj Svjetske banke je pokazao da je nezaposlenost u BiH uglavnom smanjena zbog neaktivnosti radne snage i emigracije, a ne zbog novootvorenih radnih mjesta, i sve je manje kvalifikovanih radnika, podsjetili su danas organizatori Međunarodne konferencije IFTDO o razvoju ljudskih resursa u eri digitalne transformacije.\nOrganizatori tog skupa koji će se u junu održati u Sarajevu, istakli su da se poslodavci u BiH sve češće suočavaju sa nedostatkom kvalifikovanog kadra i masovnim odlaskom radne snage, a kompanije čiji je moto jeftina radna snaga kao ključ do veće i brže zarade, preko noći ostaju bez radnika i sve teže dolaze do novih.\nTrebinje je dobar primjer odlaska radnika\nKako je navedeno, primjer za to je Trebinje odakle je veliki broj radnika otišao u obližnji Dubrovnik u susjednoj Hrvatskoj (EU) gdje se za njih nude trostruko veće plate nego u Trebinju.\nTrend masovnijeg odlaska na privremeni rad u Hrvatsku počeo je prošle godine, a prema procjenama, oko 1.500 Trebinjaca će u sezoni raditi na krajnjem jugu Hrvatske.\nGrađevinskim firmama u Trebinju već duže od osam mjeseci nedostaje desetine radnika, ali najveći problem je zapravo u tome što oni najkvalitetniji i najbolji majstori svog zanata više neće da rade za bijedne satnice.\nIstovremeno, kako je istaknuto, velike uspješne kompanije u BiH bilježe kontinuirane rezultate upravo zbog stimulativnog odnosa prema radnicima.\nPreduzetnik godine Rusmir Hrvić, koji zapošljava 4.500 ljudi i svoje proizvode izvozi u 27 zemalja, nedavno je za medije izjavio da je briga o zaposlenim ključ uspjeha, te da je unapređenje položaja radnika kroz materijalne i nematerijalne benefite, jedina uspješna poslovna strategija.\nKako se podsjeća, prema posljednjim podacima Agencije za rad i zapošljavanje BiH, zaključno sa 31. martom ove godine, u Bosni i Hercegovini je bilo 423.419 osoba na evidencijama zavoda i službi zapošljavanja.\n9 odsto nezaposlenih je sa visokom stručnom spremom\nOd broja nezaposlenih koji su prijavljeni na biroima, više od 35.000 ljudi, što čini skoro devet odsto od ukupnog broja, je na biroima sa visokom stručnom spremom, što je za Bosnu i Hercegovinu, malu ekonomiju, zabrinjavajući podatak, navedeno je u saopštenju.\nOcijenjeno je i da, iako se broj nezaposlenih smanjuje, to nije pokazatelj da su otvorena nova radna mjesta, upozoravaju ekonomisti.\nPrema podacima Agencije za statistiku BiH, u februaru 2019. godine, broj zaposlenih u BiH iznosio je 819.410, što je u odnosu na prethodni mjesec manje za 0,5 odsto.\nBiH još nije dosegla stopu zaposlenosti koja je bila do 2008.\nOcijenjeno je i da su građani BiH nezadovoljni, te da treba očekivati da će nezadovoljstvo još više rasti ukoliko izostanu reforme usmjerene na povećanje produktivnosti, stimulisanje rasta i otvaranje radnih mjesta.\nZbog svega toga je Origin group, članica globalne mreže IFTDO, otvorila predstavništvo u BiH za zemlje Evrope i odabrala da ove godine skup bude u Sarajevu, gdje će doći vrhunski govornici iz poslovne zajednice, akademskih krugova i uspješnih vlada bogatih zemalja da prenesu svoja znanja i iskustva.\nPosjetioci konferenciju koja će se održati od 24. do 26. juna, moćiće da čuju prakse uspješnih poslovnih ljudi iz zemalja Azije, gdje je poslovna filozofija nešto drugačija.\nJedna od glavnih tema konferencije biće kako u doba digitalizacije iskoristiti nove tehnologije, obezbijediti stalne edukacije zaposlenih, motivisati ih za bolju produktivnost i praveći kolektiv zadovoljnih radnika unaprijediti poslovanje i zaustaviti odlazak visokokvalifikovanih radnika.\nIzvještaj o nezaposlenosti\nPrethodni članakNivo cijena u aprilu viši za 0,8 posto nego u 2018.\nSljedeći članakProdata zaplijenjena imovina firme “Buplast”za 184.000 KM


Cangaroo GURALICA MOTOR FIRST STEP cena, cene Srbija, prodaja Beograd Novi Sad Niš\nCangaroo GURALICA MOTOR FIRST STEP cene\n- Ovaj motor namenjen je deci između 18 i 36 meseci. Iako malena i lagana, samo 2kg teška, ova guralica može izdržati opterećenje od 25 kg. Dizajn pravog balans bajka, sa samo 2 točka, biće odličan trening motorike... specifikacija\nOvaj motor namenjen je deci između 18 i 36 meseci, Iako malena i lagana, samo 2kg teška, ova guralica može izdržati opterećenje od 25 kg, Dizajn pravog balans bajka, sa samo 2 točka, biće odličan trening motorike\nEPonuda nije internet prodavnica već Vam omogućava da brzo i lako nađete Cangaroo GURALICA MOTOR FIRST STEP po najjeftinijoj ceni. Naš cilj je da kupci budu što bolje informisani o ponudi Cangaroo GURALICA MOTOR FIRST STEP na tržištu Srbije. Vrlo lako nalazite željeni proizvod za kategoriju Autici, tricikli i guralice cene, ne morate da lutate od sajta do sajta za Cangaroo Autici, tricikli i guralice, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Cangaroo GURALICA MOTOR FIRST STEP sa PRODAVCEM. EPonuda ne može da garantuje potpunu tačnost specifikacije i slika za Cangaroo GURALICA MOTOR FIRST STEP. Pre kupovine, podatke za Cangaroo GURALICA MOTOR FIRST STEP proverite na sajtu PROIZVOĐAČA.


Leon Deleon - Blic Sport\nDirektor Košarkaške Superlige Srbije Leon Deleon nastavio je sa sankcijama za timove koji su nastavili nadmetanje u plej-of fazi domaćeg šampionata.\nKošarkaši Spartaka odigrali prenstveni meč, pa ga izgubili službenim rezultatom JER JE KLUB DUŽAN KLS-u\nKošarkaški klub Spartak odigrao je meč sa Zlatiborom u okviru 25. kola KLS-a, ali je taj susret registrovan službenim rezultatom (0:20) u korist gostiju zbog finansijskih dugovanja Subotičana.\nKLS SANKCIJE Ne plaćaju kazne samo klubovi i košarkaši, već i DELEGATI\nDirektor takmičenja Košarkaške lige Srbije, Leon Deleon, pored uobičajenog spiska kažnjenih klubova i igrača, u 25. kolu doneo je i odluku o sankcionisanju jednog delegata.\nKLS nije usvojio ostavku direktora takmičenja Deleona, ali je novčano kažnjen\nNakon završetka sezone u Košarkaškoj ligi Srbije, održana je sednica Predsedništva Udruženja klubova Košarkaške lige Srbije, na kojoj je direktor tog takmičenja Leon Deleon, ponudio ostavku, koju Predsedništvo nije osvojilo. Ipak, Deleon je kažnjen sa 150.000 dinara zbog neverovatnog propusta u određivanju domaćinstva za meč za sedmo mesto mesto, koji je igran između KK Vršca i KK Zlatibora.\nMEĐU DUŽNICIMA I VEČITI Direktor KLS zapretio suspenzijom klubovima zbog neizmirenih obaveza\nKako Blicsport saznaje, direktor KLS Leon Deleon uputio je poslednju opomenu klubovima dužnicima da, ukoliko do petka, 11. maja ne izmire obaveze, neće igrati mečeve poslednjeg kola Superlige Srbije.\nZBOG IZGREDA NAVIJAČA Direktor KLS-a kaznio Partizan sa 120.000 dinara\nDirektor Košarkaške lige Srbije (KLS) Leon Deleon kaznio je Partizan sa 120.000 dinara zbog nekulturnog ponašanja gledalaca i bacanja mekih i čvrstih predmeta na teren tokom utakmice sa FMP-om.\nNavijači Partizana vređali su direktora takmičenja Košarkaške lige Srbije Leona Deleona, uoči utakmice protiv FMP-a.\nUdruženje klubova KLS-a: Saopštenje Partizana je poziv na linč\nUdruženje klubova Кošarkaške lige Srbije (UK KLS) osudilo je saopštenje Partizana i istaklo da se ono može tretirati kao poziv na linč i javno narušavanje bezbednosti direktora КLS-a Leona Deleona.\nKK Partizan: Direktore Superlige, ne možemo da vam garantujemo bezbednost, niste dobrodošli na našim mečevima!\nKošarkaški klub Partizan saopštio je da se direktor Košarkaške lige Srbije Leon Deleon "odavno stavio u službu jedne interesne strane" i dodao da više nije dobrodošao na utakmicama crno-belih.\nODGOVOR PARTIZANU Superliga: Sankcionisali smo uvredljivo skandiranje Veličkoviću\nNovo saopštenje... Ovoga puta oglasio se direktor Superlige Srbije Leon Deleon. On je imao odgovor na tvrdnje Partizana da se “selektivno kažnjava”.\nDUGOVANJA Suspendovano pet klubova Košarkaške lige Srbije\nPet klubova Košarkaške lige Srbije - Napredak Rubin, Sloga, Spartak, Konstantin i Beovuk 72 - suspendovano je zbog neizmirenih finansijskih obaveza.\nDA LI JE MOGUĆE Leon Deleon za “Blic”: Lakići su Jovanoviću pretili ubistvom!\nSkandal neviđenih razmera drma Košarkašku ligu Srbije: Višestruki prestupnici, otac i sin Lakići, Miša i Srđan, pretili su Branku Jovanoviću, direktoru lige i kontroloru suđenja ubistvom! Sve se dogodilo u nedelju, na utakmici Beovuk - Konstantin, kada je Jovanović od strane huligana u poluvremena divljački izbačen iz dvorane “Vizura”!\nPartizan izmirio obaveze prema KLS, crno-beli u Železnik idu bez Pavlovića\nKošarkaši Partizana imaće pravo nastupa protiv FMP-a u Železniku, pošto je postignut dogovor sa Superligom o isplati duga, prenose "Večernje novosti".\nKošarkaška liga Srbije ima novog direktora, Leona Deleona\nNa sednici Predsednistva Udruženja klubova Košarkaške lige Srbije, doneseno je nekoliko bitnih odluka pred novu takmičarsku sezonu, 2014/2015.


Kompanija Rio Tinto najoštrije osuđuje napade na svoje zaposlene\nZaustaviti kampanju zasnovanu na lažima – bezbednost zaposlenih i dobrobit zajednice prioriteti koje moramo očuvati\nKompanija Rio Tinto već dvadeset godina posluje u Srbiji, poštujući sve njene propise. U poslednje vreme suočeni smo sa jakom kampanjom koja je bazirana na nesitinama i koja ne samo da šteti ugledu kompanije, već i unosi uznemirenost u lokalnu zajednicu.\nKonstatnte lažne optužbe koje se tiču poslovanja i uticaja koji će Projekat Jadar imati na Zapadnu Srbiju i šire, prenose se putem medija i kroz zajednicu, uprkos konstantnim naporima kompanije da se čuju proverene činjenice, zasnovane na nauci.\nRezultat kampanje zasnovane na dezinformacijama je i napad na zaposlene Rio Tinta koji se dogodio danas, i to u dva navrata. Prvo je grupi naših zaposlenih onemogućeno slobodno kretanje na javnim putevima, zbog čega je policija morala da reaguje, a potom je u drugom odvojenom incidentu jedan od zaposlenih iz naše partnerske firme fizički napadnut zbog čega mu je ukazana pomoć u Urgentnom centru. Slučaj je prijavljen nadležnim organima.\nNeutemeljeni napadi tiču se i odnosa koji kompanija ima prema otkupu zemljišta. Otkup zemljišta se odvija u skladu sa zakonima Republike Srbije i u skladu s najboljim globalnim praksama, kao i u skladu sa Standardom učinka 5, Međunarodne finansijske korporacije. Otkup zemljišta se vrši isključivo na zahtev vlasnika. Optužbe da se meštani zastrašuju i ucenjuju ne stoje, i kompanija ovim putem poziva sve one koji imaju dokaze za tako nešto da nam se obrate, kao i da se obrate nadležnim institucijama. Navedeno ponašanje je u suprotnosti sa korporacijskim vrednostima, i ukoliko se dokaže da je neko na svoju ruku tako postupao, kompanija će postupiti u skladu sa svojim internim pravilima.\nKompanija Rio Tinto osuđuje sve oblike nasilja i ovim putem apeluje da se na temu Projekta „Jadar“ vodi otvoreni dijalog zasnovan na činjenicama, kao i da se mišljenja i aktivnosti pojedinaca umesto na ostrašćenosti baziraju na faktima. Dve decenije smo partneri i komšije žitelja Jadra i okoline i ulažemo sve napore da naši dobri odnosi ne budu narušeni delovanjem određenih interesnih grupa.


Svi datumi u martu do kada dužnici moraju da izmire poreske obaveze | Biznis.rs\n1.3.2022 15:29 Autor: Ljiljana Begović 7\nPoreska uprava objavljivanjem poreskog kalendara omogućava građanima i privrednicima da na vreme spreme dokumentaciju i izmire obaveze kako bi izbegli kašnjenje i plaćanje kamate....\nPoreska uprava objavljivanjem poreskog kalendara omogućava građanima i privrednicima da na vreme spreme dokumentaciju i izmire obaveze kako bi izbegli kašnjenje i plaćanje kamate.\nPrvi dan u poreskom kalendaru za ovaj mesec, koji predstavlja poslednji dan za dostavljanje obaveštenja o zaključenim ugovorima po osnovu estradnih programa u prethodnom mesecu, je ponedeljak, 7. mart.\nIsplatioci prihoda po osnovu estradnih programa zabavne i narodne muzike i drugih zabavnih programa dužni su da dostave prijavu i obaveštenje za ugovore zaključene u prethodnom mesecu. Obaveštenja se podnose na obrascu OZU, uz koji se podnose i kopije svih zaključenih ugovora u prethodnom mesecu.\nTakođe, svi poslodavci koji imaju obavezu zapošljavanja osoba sa invaliditetom dužni su da do 7. marta predaju izveštaje o izvršenju obaveze zapošljavanja osoba sa invaliditetom za prethodni mesec i uplatu sredstava. Obrazac se dostavlja najkasnije do petog u mesecu za prethodni mesec, bez obzira na koji način je obaveza izvršena u prethodnom mesecu. Poslodavci nemaju obavezu dostavljanja drugih dokaza uz sam obrazac izveštaja.\nSledeći datum koji poreski obveznici treba da upišu u svoj kalendar je 10. mart kada ističe rok za podnošenje poreske prijave i plaćanje poreza na premije neživotnih osiguranja za prethodni mesec, na obrascu PP-PPNO.\nNajveći broj poreskih obaveza na naplatu dolazi sredinom meseca. Tako je 15. mart poslednji rok za sve one koji se bave samostalnom delatnošću da plate akontacije poreza i doprinosa na prihode za prethodni mesec, u ovom slučaju februar.\nVažno je napomenuti da preduzetnik koji vodi poslovne knjige mesečnu akontaciju poreza plaća u roku od 15 dana po isteku svakog meseca na osnovu podnete poreske prijave PPDG-1S.\nPaušalci akontaciju poreza plaćaju u roku od 15 dana po isteku svakog meseca na osnovu rešenja Poreske uprave.\nPoslednji rok za izmirivanje svojih poreskih obaveza do 15. marta imaju sveštenici i verski službenici, domaći državljani zaposleni u inostranstvu, kao i inostrani penzioneri za prethodni mesec.\n„Sveštenici i verski službenici, domaći državljani zaposleni u inostranstvu i inostrani penzioneri plaćaju mesečnu akontaciju doprinosa za obavezno socijalno osiguranje u roku od 15 dana po isteku meseca na osnovu dobijeng rešenja “, navode iz nadležne institucije.\nPolovina meseca, odnosno 15. mart je krajnji rok i za podnošenje poreske prijave i plaćanje doprinosa za obavezno socijalno osiguranje za osnivače, odnosno članove privrednog društva za prethodni mesec. Prijava se podnosi na Obrascu PP OD-O.\nIsti datum je i rok za podnošenje poreske prijave i plaćanje PDV-a za prethodni mesec. Prijava se podnosi na Obrascu PP PDV. Poreski obveznici koji su se evidentirali za PDV i kojima je poreski period kalendarski mesec dužni su da podnesu poresku prijavu PP PDV i plate obračunati PDV u roku od 15 dana po isteku meseca.\nPrema kalendaru Poreske uprave 15. mart je i datum do kog treba platiti akontacije poreza na dobit pravnih lica za prethodni mesec. Obveznici poreza na dobit pravnih lica vrše plaćanje akontacije poreza na dobit pravnih lica za prethodni mesec na osnovu podnete PP PDP prijave.\nGde i kako proveriti svoje poreske obaveze?\nPoreski obveznici su dužni da do 15. marta izmire i sledeće obaveze:\nPodnošenje poreske prijave za obračun akcize za prethodni mesec (Obveznik akcize obavezan je da utvrđenu obavezu po osnovu akcize iskaže u poreskoj prijavi koju podnosi Poreskoj upravi na propisanom obrascu PP OA najkasnije u roku od 15 dana po isteku kalendarskog meseca za taj mesec)\nDo kraja meseca marta, odnosno do poslednjeg dana obveznici akcize mogu izmiriti svoje obaveze.\nKamatu neće platiti svi oni koji do 31. marta plate obračunate akcize za period od 1. do 15. dana u mesecu. Obveznik akcize je dužan da obračunatu akcizu uplati najkasnije poslednjeg dana u mesecu za iznos akcize obračunat u periodu od 1. do 15. dana u mesecu.\nIsti datum, 31. mart krajnji je rok dat poslodavcima da izmire obaveze plaćanja doprinosa za obavezno socijalno osiguranje za neisplaćene zarade za februar 2022. godine.\n„Plivajuće akcize“ kao rešenje za cenu goriva na pumpama\n„Poslodavac je dužan da doprinose obračuna i uplati istovremeno sa isplatom zarade, razlike zarade ili ugovorene naknade za privremene i povremene poslove. Ukoliko ne isplati zaradu do poslednjeg dana u tekućem mesecu za prethodni mesec, poslodavac je dužan da najkasnije do tog roka obračuna i uplati doprinose za prethodni mesec na najnižu mesečnu osnovicu doprinosa. U suprotnom, nadležna organizaciona jedinica Poreske uprave, po službenoj dužnosti, a na osnovu raspoloživih podataka, obračunava doprinose u ime i za račun poslodavca“, naglašavaju iz ove institucije.\nPRIHODE OSTVARUJU U INOSTRANSTVU, POREZ NE PLAĆAJU Fizička lica da izmire obaveze, u…\n1.3.2022 #1 Author\nNišta novo. I do sada je bilo tako. Ali je korisno kao podsetnik da se ne zaboravi.\nA dali država izmiruje obaveze na vreme svojim građanima?\nLepo se kaze sto mozes sada ne ostavljaj za sutra\n2.3.2022 #4 Author\nMislim da dosta preduzetnika nece biti u mogucnosti to da izmiri.\n2.3.2022 #5 Author\nPorez moraju svi da plate.Nekima se i gleda kroz prste a nekima se oduzima imovina ako neplate porez a ostali su bez posla, primera radi.\n2.3.2022 #6 Author\nPa logičnije je, i treba izmiriti dugove… Nije lako ni njima ali opet mora.


Better'skih klupa sad na sve strane…:) good, better, the best…\nDa kerusa okoti dvanestero mladih, i nije neka rijetkost, ali da svih dvanaest bude muskih, ne desava se svaki dan…\nOva zanimljivost, bila je ujedno i razloga da posjetim Mirsada Micu Talundzica, inace strastvenog lovca i clana lovackog udruzenja “Srndac” iz Kozarca.\nLovci su takodjer jedno od organizovanijih udruzenja na nasem poducju, koji pored svih povratnickih problema uspijevaju dobro funkcionisati i ciniti dosta na zastiti divljaci pored samog lova.\nNazalost nase lovacko drustvo kuburi s slicnim problemima kao i Mjesna zajednica, oni su mozda jedino lovacko drustvo bez vlastite teritorije, jer Zakon koji se izgleda primjenjuje samo na nama, jedna Opstina jedno drustvo, ne dozvoljava im da posjeduju loviste tako da mogu loviti samo kao lovacka sekcija, iako lovacko drustvo ima preko 200 lovaca.\nAli lovci se nadaju da ce se i to vremenom uspijeti rijesiti i da ce ovaj sport dobiti jos bolje uslove za svoj razvoj, jer lovni turizam moze donijeti dosta ekonomskog napredka ovoj zajednici….\nKako su najavili predstavnici Industrije obuce “Ivancica” iz Hrvatske Ivance, ova kompanija, na osnovu vec sklopljenog ugovora u poslovnom objektu bivse graficke djelatnosti u Kozarcu uskoro ce pokrenuti proizvodnju gornjih dijelova obuce.\nRadovi na renoviranju objekta su u toku a ubrzo nakon sto bude instalirana oprema, pocece i obuka za 50 radnika koji ce vec, kako je receno, od 1. juna poceti s proizvodnjom.\nIskreno se nadam da ce ovaj pogon stimulisati i druge ulagace, a pogotovo nase Kozarcane da pokrecu slicne pogone i stim stvaraju odrziv zivot u ovome najvecem malom gradu, kako ga znamo nekad od milja zvati…\nInace, danasnji pazarni dan protekao je u standardnoj guzvi, negdje do podne a nakon toga si ponovo mogao bez problema zvati turu citavoj kafani.\nNasi vatrogasci, od sinoc su imali dvije intervencije, u oba slucaja radilo se o sumskim pozarima izazvanim ljudskim nemarom i nepaznjom prilikom krcenja i ciscenja njiva…\nOvo bi moglo biti i najzanimljivija desavanja unazad par dana, nakon aprilske blic sezone, ponovo smo se vratili starom ritmu zivota, Turski nije hititi…\nSreca pa ovaj virtual nikad ne spava…:)


Prolaznici biju „palicama“ uličnog umetnika maskiranog u Trampa (video) - Sputnjik Srbija\n12:03 14 Jul 2020\nProlaznici biju „palicama“ uličnog umetnika maskiranog u Trampa (video)\n22:47 21.03.2016 (osveženo 22:53 21.03.2016) Preuzmite kraći link\nNjujorški ulični umetnik Kalan Šerard maskiran u političara i kandidata za predsednika SAD Donalda Trampa predložio je prolaznicima da se fotografišu s njim ili da se bore uz pomoć „palica“.\nUlični umetnik maskiran u kandidata za američkog predsednika iz redova republikanaca, s plakatom na kojem je napisano „Pobedi Trampa“ priredio je predstavu na jednoj od raskrsnica Junion skvera u Njujorku.\nZa dodatni novac on je predlagao prolaznicima da s njim naprave selfi ili da se bore uz pomoć balona u obliku palica.\nU SAD će u novembru biti održani predsednički izbori. Milijarder i političar Donald Tramp je kandidat Republikanske partije. Njegova protivkandidatkinja je Hilari Klinton iz redova demokrata.\nulični umetnik, maska, Donald Tramp, Njujork\n11:25 Austrija zabranjuje letove iz Srbije\n11:10 Jokić neće nositi na dresu slogan za ravnopravnost


Ovo su OPTUŽENI ZA UBISTVO OLIVERA IVANOVIĆA, njihovi advokati očekuju nove dokaze | Skandalozno\nOvo su OPTUŽENI ZA UBISTVO OLIVERA IVANOVIĆA, njihovi advokati očekuju nove dokaze\n“Do sada se to nije desilo, ubeđen sam da je moj klijent žrtva postupka koji ja ne razumem, iako imam pedeset godina radnog staža”, rekao je Korenica za portal Kosovo Onlajn.\nAdvokat Nedeljka Spasojevića tvrdi i da su Rešenja o produženju pritvora, “samo prepisivana od slova do slova bez i jedne nove činjenice” što je teška povreda prava građana.\n“Ni jedna izjava ili dokaz koji su do sada izneti, ne mogu da budu dovoljni za podizanje optužnice”, rekao je on i dodao da ga je tužilac Hodža uveravao da će u narednih 10 do 15 dana biti podignuta optužnica.\n“Jedva čekam da vidim koji su to dokazi koje je tužilac obezbedio protiv mog klijenta, jer sa onim početnim dokazima koje svi znamo, ne verujem da će moći da se podigne optužnica”, rekao je Haljimi koji očekuje da njegov klijent bude oslobođen i pre podizanja optužnice.\nBudite prvi sa komentarom na članku "Ovo su OPTUŽENI ZA UBISTVO OLIVERA IVANOVIĆA, njihovi advokati očekuju nove dokaze"